Grolite sumbang RM50 setiap pain darah diderma

SIBU: Orang ramai diminta untuk memberi sokongan kepada Grolite dalam misi tanggungjawab sosial korporatnya (CSR) melaksanakan kempen derma darah pada 8 Januari 2023.

Pengurus Pembangunan Perniagaan Grolite, Sandra Song berkata, kempen dengan kerjasama Tabung Darah Hospital Sibu akan bermula dari jam 9 pagi hingga 2 petang di bangunan pejabat baharu, Jalan Tunku Abdul Rahman.

“Buat pertama kalinya, Grolite akan menganjurkan kempen derma darah. Penganjuran kempen ini untuk memberi manfaat kepada masyarakat secara keseluruhannya,” katanya.

Katanya, objektif penganjuran kempen adalah sebagai usaha membantu Tabung Darah Hospital Sibu mendapatkan bekalan darah mencukupi bagi kegunaan Hospital Sibu.

“Grolite berharap penganjuran program ini dapat meningkatkan kesedaran orang ramai mengenai keperluan dan kepentingan menderma darah. Ini bagi menjamin bekalan darah mencukupi bagi kegunaan pesakit-pesakit yang memerlukannya.

“Kita akan membuka gerai pameran dengan mengetengahkan kepentingan sumbangan derma darah dapat menyelamatkan nyawa dan meningkatkan kesihatan,” katanya.

Sebagai CSR, katanya, syarikat Grolite akan menyumbangkan RM50 untuk setiap pain darah yang diterima pada kempen tersebut.

“Setiap pain darah yang diterima, Grolite akan menyumbangkan RM50. Dana akan disumbangkan kepada Tabung Darah Hospital Sibu untuk pembelian mesin dan peralatan yang diperlukan oleh pihak tabung darah.

“Sumbangan ini cukup bermakna. Orang ramai bukan sahaja menyelamatkan nyawa insan yang memerlukan dengan menderma darah, Grolite turut memberi sumbangan. Kerjasama ini memanfaatkan masyarakat Sibu dan memberi impak positif kepada orang ramai,” katanya.

Beliau berharap lebih ramai dapat hadir dan memberi sokongan dan sumbangan mereka kepada masyarakat pada kempen derma darah.

“Penderma darah yang layak menderma darah akan mendapat hadiah saguhati sumbangan syarikat sebagai tanda terima kasih atas sokongan mereka kepada program ini,” katanya.

Sebarang pertanyaan lanjut mengenai kempen derma darah, orang ramai boleh menghubungi Grolite di talian 084-344622 atau 011-63414911,” katanya.

Turut hadir ialah Pengurus Jualan Grolite, Song Tiong Chuan dan Eksekutif Pembangunan Perniagaan Grolite, Aaron Song.

Oleh AKUN GIMAN

Keterangan gambar

Demi nyawa….  Sandra (empat kiri), Song (empat kanan), Aaron (tiga kanan) bersama kakitangan Grolite selepas sidang media kempen derma darah di Sibu hari ini.

See author's posts


Sama-Sama Digital beri subsidi RM6.4 juta

KUALA LUMPUR: Inisiatif Sama-Sama Digital menyasarkan untuk memberi subsidi bernilai RM6.4 juta bagi menyokong pertumbuhan dan pembangunan 2,200 perniagaan kecil dan mikro bumiputera agar dapat bertahan dalam normal baharu menerusi digitalisasi.

Program yang dilancarkan semalam itu merupakan usaha Exabytes Network Sdn Bhd dan Ekuiti Nasional Bhd menerusi program tanggungjawab sosial korporatnya, Iltizam, dengan disokong Malaysia Digital Economy Corporation (MDEC); agensi yang bertanggungjawab ke atas domain MY, MYNIC; serta Bank Simpanan Nasional (BSN).

Ketua Pegawai Eksekutif (CEO) dan Pengasas Exabytes, Chan Kee Siak berkata, sesetengah perniagaan masih teragak-agak atau menghindari digitalisasi kerana kos pendahulu yang perlu dilaburkan.

Beliau berkata, justeru, untuk menghapuskan kebimbangan itu, Sama-Sama Digital akan menyediakan subsidi bagi mengurangkan beban kos.

“Selain itu, e-penyelesaian perniagaan kami akan memudahkan proses tersebut. Bagi perniagaan kecil dan mikro yang masih mencari-cari untuk memulakan perniagaan e-dagang, kami menawarkan penyelesaian e-dagang lengkap kepada anda.

“Berasaskan subsidi keseluruhan bernilai RM2,200 penyelesaian e-dagang itu mengetengahkan Pelan Pemula Niaga e-Dagang yang didatangkan dengan kedai dalam talian, gerbang pembayaran, bengkel dan semua yang anda perlukan supaya perniagaan anda boleh beroperasi secara dalam talian hanya dalam tempoh tiga hari,” katanya semasa sidang media pada pelancaran secara maya itu semalam.

Bagi perniagaan kecil dan mikro yang telah sedia menerima guna digitalisasi, penyelesaian digital lengkap itu akan menyediakan geran padanan di antara MDEC dengan Iltizam bernilai sehingga RM10,000 serta pilihan beberapa pakej digital supaya perniagaan boleh mempertingkat tahap digital masing-masing dan terus berkembang di arena dalam talian.

Sementara itu, CEO MYNIC, Datuk Hasnul Fadhly Hasan berkata, inisiatif berkenaan menyasar untuk membantu perniagaan kecil dan mikro agar dapat bersedia bagi ekonomi digital global.

“Susulan pandemik, digitalisasi sememangnya tidak dapat dielakkan dan di MYNIC, kami mahu membolehkan keterangkuman digital untuk perusahaan kecil dan sederhana bumiputera.

“Perniagaan bukan hanya dapat mencapai pasaran lebih luas, malah mereka boleh meraih manfaat menerusi inisiatif ini seperti meningkatkan jualan dan perolehan,” katanya.

Sama-Sama Digital juga mendapat kerjasama dengan sembilan rakan jangkauannya iaitu Unit Peneraju Agenda Bumiputera (TERAJU); Dewan Perniagaan Melayu Malaysia; Precession Capital Bhd; SME Corp Malaysia; Mara Excellent Ventures Sdn Bhd; Perbadanan Nasional Bhd; Persatuan Peruncit Bumiputera dan Persatuan Tunas Usahawan Bumiputera Selangor.-Bernama

See author's posts


Ronaldo selamatkan Juventus

CRISTIANO Ronaldo menyempurnakan dua sepakan penalti ketika Juventus mencatat keputusan seri 2-2 bertemu Atalanta sekali gus menghampiri kejuaraan Serie A buat kali kesembilan berturut-turut.

Kekalahan 1-2 Lazio kepada Sassuolo pada perlawanan terdahulu, membuka peluang buat Atalanta merampas kedudukan kedua liga namun ia tidak berlaku.

Juventus di bawah bimbingan Maurizio Sarri kini mempunyai kelebihan lapan mata di tangga teratas ketika berbaki enam perlawanan dengan Ronaldo sudah meledak 28 gol musim ini.

“Kami tidak boleh membuat perkiraan lagi, kami juga tidak boleh menyatakan tinggal selangkah untuk muncul juara sehinggalah secara matematik kami disahkan juara,” kata kapten Juventus, Leonardo Bonucci.

Ia adalah keputusan mengecewakan untuk Atalanta yang kekal di tangga ketiga dan ketinggalan sembilan mata di belakang Juventus selepas menghadiahkan dua sepakan penalti kepada lawan kerana bola terkena tangan pemain mereka.

“Apa yang boleh kami lakukan lagi. Ia adalah peraturan dan kami harus mengikutinya,” kata jurulatih Atalanta, Gian Piero Gasperini.

Atalanta di depan pada minit ke-16 menerusi rembatan jarak jauh Duvan Zapata tetapi Ronaldo menyamakan kedudukan minit ke-55 menerusi sepakan penalti selepas bola terkena tangan Marten de Roon.

Ruslan Malinovskiy kembali meletakkan Atalanta di depan minit ke-81 namun Ronaldo muncul penyelamat Juventus apabila sekali lagi menyempurnakan sepakan penalti minit ke-90 selepas bola terkena tangan Luis Muriel. – AFP

See author's posts


AS catat 63,262 jangkitan baharu

WASHINGTON: Amerika Syarikat (AS) merekodkan 63,262 jangkitan baharu Covid-19 dalam tempoh 24 jam, menurut statistik dikeluarkan Universiti JohnS Hopkins, Selasa.

Jumlah keseluruhan kes yang direkodkan di negara itu sejak pandemik berkenaan bermula kini melepasi 3.42 juta, menurut universiti berpangkalan di Baltimore itu.

Covid-19 turut meragut nyawa 850 mangsa baharu di AS sepanjang 24 jam lalu, menjadikan jumlah kematian keseluruhan 136,432, lapor sistem pengesan institut terbabit pada jam 8.30 malam semalam (waktu tempatan).

Negara terkaya dunia itu sejak beberapa minggu lalu menyaksikan peningkatan kadar jangkitan, kebanyakan di bahagian selatan dan barat, menjadikannya negara paling teruk dilanda Covid-19 setakat ini.

Di Florida misalnya, iaitu negeri pertama menarik semula perintah berkurung, kerajaan tempatan melaporkan 132 kematian semalam, iaitu rekod harian terbaru, manakala lebih 9,000 kes lagi dikesan di sana dalam tempoh 24 jam.

Susulan trend itu, beberapa negeri seperti California mengkaji semula pembukaan kedai dan perniagaan, manakala sejumlah besar lagi mula mewajibkan pemakaian penutup mulut dan hidung di tempat awam. Semalam, Pusat Kawalan dan Pencegahan Penyakit (CDC) mengeluarkan keputusan kajian yang menyokong penggunaan meluas penutup mulut dan hidung, bagi membendung wabak

See author's posts


Operasi sanitasi awam di gereja

BETONG: Operasi sanitasi awam terus dilakukan di daerah ini dalam usaha membendung penularan Covid-19.

Terbaharu, anggota Balai Bomba dan Penyelamat (BBP) Betong melakukan operasi nyah cemar di sekitar Gereja St Augustine Beting semalam.

Operasi sanitasi awam yang dilaksanakan seluruh negara ketika ini adalah mengikut garis panduan dan pengawasan Kementerian Kesihatan (KKM) berdasarkan prosedur operasi standard ditetapkan Pertubuhan Kesihatan Sedunia (WHO).

Pegawai Operasi, BBP Betong, PBK1 Henry Jugah berkata, seramai sembilan anggota bomba dari BBP Betong terlibat dalam operasi ini.

“Tujuan Operasi Sanitasi ini diadakan adalah untuk memastikan kawasan tumpuan awam ini bersih dan selamat daripada wabak Covid-19.

“Ia sekali gus untuk mengembalikan keyakinan masyarakat setempat supaya selepas tamat Perintah Kawalan Pergerakan Bersyarat (PKPB) ini mereka yakin untuk kembali ke rumah ibadat dan kawasan tumpuan awam mengikut arahan kerajaan dari semasa ke semasa,” ujarnya.

Henry berkata, proses melakukan sanitasi awam bermula dengan membuat bancuhan terhadap bahan kimia yang disediakan.

Tambahnya, setiap petugas diwajibkan menggunakanPeralatan Perlindungan Peribadi (PPE) yang lengkap semasa proses sanitasi ini dilakukan bagi mengelakkan anggota bomba mengalami komplikasi jika terkena bahan kimia yang digunakan.

Henry turut mengingatkan orang awam di kawasan yang dinyatakan agar tidak ke tempat yang sudah dibersihkan melalui operasi nyah cemar buat sementara waktu.

“Cuma kita harap, sesiapa pun jangan pergi ke tempat yang sudah dibersihkan itu buat sementara waktu,” tegasnya.

Jelasnya, orang ramai dinasihati tidak berada hampir dengan lokasi yang dibersihkan semasa operasi dijalankan supaya tidak menghalang lalu lintas.

Tambahnya, setakat ini kerjasama masyarakat sangat baik dan bomba dan Pihak Berkuasa Tempatan (PBT) dapat melakukan penugasan dengan cepat.

See author's posts


Jenazah pendaki Malaysia dibawa turun ke Kathmandu hari ini

KUALA LUMPUR: Usaha membawa turun jenazah Pengarah Angkatan Pertahanan Awam Malaysia (APM) Kedah Lt Kol Awang Askandar Ampuan Yaacub yang meninggal dunia Jumaat lepas dari Everest Base Camp ke Kathmandu menggunakan helikopter akan dijalankan hari ini, sekiranya operasi dari Camp 4 itu berjalan lancar mengikut jadual.

Wisma Putra dalam kenyataan hari ini turut memaklumkan bahawa proses mencari dan menyelamat (SAR) seorang lagi peserta Misi Malaysia Everest 2023 (ME 2023) yang hilang, Muhammad Hawari Hashim sedang giat dijalankan oleh pihak berkuasa tempatan.

“Usaha SAR udara dijalankan sejak 20 Mei, namun masih tidak berjaya mengesan pendaki berkenaan. Proses mencari dan menyelamat diteruskan di kawasan darat di kawasan lurah-lurah ais, sejak 21 Mei,” menurut kenyataan itu.

Menurutnya pihak kementerian menerusi Kedutaan Besar Malaysia di Kathmandu akan terus menghulurkan bantuan konsular yang sewajarnya bagi memastikan proses membawa pulang jenazah dan misi SAR berjalan lancar.

“Sebarang perkembangan terkini akan dimaklumkan dari semasa ke semasa,” katanya.

ME 2023 yang dianjurkan Kelab Eksplorasi Altitud, memulakan misi menawan puncak tertinggi dunia itu bermula 2 April sehingga 2 Jun, dengan mendapat sokongan kerajaan serta Kementerian Belia dan Sukan (KBS). – Bernama

See author's posts


K-KOMM tumpu tiga aspek utama jadikan Malaysia hab ICT

KUALA LUMPUR: Kementerian Komunikasi dan Multimedia (K-KOMM) memberi tumpuan kepada tiga aspek utama dalam usaha menjadikan Malaysia sebagai hab teknologi maklumat dan komunikasi (ICT), selaras dengan inisiatif Ekonomi Digital Malaysia (MyDIGITAL).

Menteri Komunikasi dan Multimedia, Tan Sri Annuar Musa, berkata tiga aspek utama ialah pengukuhan infrastruktur komunikasi, menarik pelaburan digital dan membina tenaga kerja serta modal insan dalam sektor teknologi digital.

“Bagi memperkukuh ekosistem kesalinghubungan, K-KOMM melaksanakan Pelan Jalinan Digital Negara atau JENDELA sebagai usaha memperluaskan liputan dan mempertingkatkan kualiti perkhidmatan jalur lebar secara menyeluruh melalui pelbagai inisiatif serta mempersiapkan negara bagi peralihan kepada teknologi 5G.

“K-KOMM turut menambah baik infrastruktur ekosistem kesalinghubungan di bawah pelan JENDELA+ bagi menyokong pelaksanaan MyDIGITAL. JENDELA+ tertumpu kepada tiga unsur iaitu kesalinghubungan antarabangsa (international connectivity atau IC), internet exchange point (IXP) dan pusat data (data centre atau DC),” katanya dalam sesi soal jawab di Dewan Negara semalam.

Beliau berkata demikian bagi menjawab soalan Senator Mohd Apandi Mohamad yang ingin tahu langkah kementerian menjadikan Malaysia sebagai hub ICT di Asia Tenggara.

Bagi aspek pelaburan digital pula, Annuar berkata, K-KOMM menerusi Perbadanan Ekonomi Digital Malaysia (MDEC) telah merangka strategi dan perancangan untuk lima tahun (2021-2025) yang menumpukan pada lima teras utama bertujuan menarik pelaburan dan memajukan ekonomi digital negara.

Beliau berkata, lima teras utama itu antaranya menyasarkan pelaburan RM50 bilion dalam ekonomi digital, mewujudkan 50,000 peluang pekerjaan dalam industri digital, menarik 50 syarikat teknologi Fortune 500 untuk beroperasi di Malaysia dan membolehkan lima syarikat unicorn global beroperasi di negara ini.

Beliau berkata, antara pelan tindakan strategik yang dilaksanakan oleh MDEC untuk menarik pelaburan luar (FDI) dan domestik (DDI) serta memposisikan Malaysia sebagai hab digital ASEAN termasuk memperkasakan Pejabat Pelaburan Digital (DIO), platform kolaborasi bersama Lembaga Pembangunan Pelaburan Malaysia (MIDA) sebagai tetingkap tunggal (single window) untuk memudah cara pelaburan digital. “Selain itu ialah kolaborasi antarabangsa dan peringkat negeri untuk mempercepatkan pendaratan pelaburan digital; mempercepatkan penjanaan permintaan domestik untuk memacu pelaburan strategik; memastikan kesediaan lokasi pelaburan untuk menyokong inisiatif Malaysia Digital; memacu pelaburan semula syarikat digital di Malaysia dengan mempromosikan peluang pasaran dalam inisiatif Malaysia Digital,” katanya. – Bernama

See author's posts


Belangkas, makanan eksotik yang menyelerakan

SEDIA UNTUK DIMASAK… Belangkas betina yang telah dipotong dan dibersihkan ada dijual di pasar basah.

BELANGKAS adalah haiwan purba yang telah wujud di dunia sejak lebih 450 juta tahun lalu.

Terdapat empat spesies belangkas yang masih wujud di dunia pada masa kini iaitu dari spesies ‘Carsinoscorpius Rotundicauda’, ‘Limulus Polyphemus’, ‘Tachypleus Gigas’ dan ‘Tachypleus Tridentatus’.

Biasanya belangkas ditangkap menggunakan pukat yang dipasang di pesisiran pantai berpasir.

Haiwan laut ini mula mula bergerak ke pesisir pantai apabila air laut mula pasang dan pada masa itulah belangkas akan terperangkap di pukat yang telah dipasang.

Sering kali belangkas yang terperangkap di pukat adalah sepasang iaitu jantan dan betina.

Sebab itulah kita sering mendengar perumpamaan dalam kalangan masyarakat sejak dulu iaitu ‘macam belangkas’ untuk pasangan suami isteri atau kekasih yang bergerak bersama-sama ke mana sahaja.

Uniknya, belangkas merupakan haiwan laut berdarah biru dan mendapat permintaan tinggi dari penggemar makanan eksotik di negara kita.

Belangkas betina sentiasa menjadi rebutan penggemar makanan eksotik belangkas kerana mempunyai saiz yang besar, mengandungi telur dan lebih banyak isi.

Selalunya, telur belangkas menjadi pilihan utama penggemar makanan eksotik kerana rasanya yang lebih sedap.

Belangkas boleh dimasak mengikut kehendak tukang masak dan penggemar makanan eksotik, namun perlu diketahui bahawa tidak semua bahagiannya boleh dimakan kerana mengandungi toksin.

Oleh itu, mereka yang membeli sendiri belangkas yang masih hidup di pasaran perlu mengetahui bahagian belangkas yang mempunyai toksin dan perlu dibuang sebelum memasaknya.

Toksin dalam belangkas ini boleh mengakibatkan pening jika termakannya.

Maka, belangkas perlu disiang dengan teknik yang betul.

Antara menu masakan eksotik belangkas yang terdapat di negara kita termasuklah belangkas masak lemak cili api, kari belangkas, belangkas rebus halia serai, belangkas bakar, dan asam pedas belangkas.

Sebelum memasak belangkas, ia perlu direndam dalam air beras dan dibasuh bersih-bersih untuk menghilangkan bau hanyir.

Potong belangkas di bahagian tengah dan kemudian tarik kakinya keluar.

Ia bertujuan untuk mencuci belangkas secara dalaman dari bahagian perutnya sebelum sesuai untuk dimasak.

Langkah seterusnya buang najis dan toksin yang terdapat di bahagian tengah perut belangkas.

Jika was-was untuk menyiang sendiri belangkas, untuk keselamatan lebih baik membeli belangkas yang telah dipotong dan disiang di pasar basah.

Harga belangkas di pasaran adalah dalam lingkungan RM10 seekor dan berharga RM10 sepasang sekiranya tiba musim belangkas.

Langkah terakhir sebelum memasak mengikut pelbagai variasi masakan belangkas, ia perlu direbus dahulu.

Kali ini penulis berkongsi resepi belangkas yang diperoleh dari sumber internet dan ia amat ringkas serta senang untuk dimasak.

Bahan-bahannya ialah 500 gram atau seekor belangkas yang telah dibersihkan dan dipotong 6, 20 biji cili api, sebiji bawang besar, dua ulas bawang putih dan bawang merah, dua batang serai (dititik), sedikit asam keping atau asam jawa, serbuk kunyit dan 100ml santan pekat (tambah dengan air) atau satu kotak santan segera yang dijual dikedai runcit.

Langkah pertama, tumbuk cili api, bawang merah, bawang putih sampai hancur dan titikan serai.

Langkah kedua, masukkan semua bahan yang telah ditumbuk ke dalam periuk bersama-sama dengan santan dan juga belangkas.

Kemudian masukkan asam keping, garam dan serbuk kunyit ikut rasa.

Langkah ketiga ialah kacau selalu jangan sampai pecah minyak, sehingga belangkas masak dan kemudian tutupkan api.

Hidang bersama nasi yang masih panas dan selamat mencuba masakan eksotik belangkas.

Oleh EARL ANEK

See author's posts


PETARA, ANTU! Kuasa Mistik Antu Bunsu Petara

Tusun Ke-15

NAKA ke diatu utai ti udah dipansik aku bepelasarka penemu litericha, agama Monoteismse, Politeisme, Panteisme, Animisme enggau Sains Spiritual (Spiritual Science), kuasa dunya mistik tauka ‘alam ghaib’ tau dibagi ngagai  tiga raban iya nya: i. Kuasa mistik Petara (God, Almighty, Tuhan, Allah Taala)  ii. Kuasa mistik Antu Bunsu Petara (Dewa Dewi)  iii. Kuasa mistik Antu [Sitan, Jin, Iblis, Sihir, enggau ti bubkai ]  Ba Tusun Ke-29 tu aku mai kita nampung pansik pasal Kuasa Dunya Mistik Antu Bunsu Petara. Sekali tu, artikel tu difokus ngagai kitai Iban ti agi megai agama adat tauka disebut sekeda orang pengarap lama. Pengarap tu mudah dikelala ari kereban ti disebut PIRING enggau pengawa Gawai, Bedara tauka Belian. Leka jaku ‘miring’ nya mai reti ngaga piring.

PENGAWA MIRING

Miring tu sebengkah pengawa nyediaka pemakai Antu Bunsu Petara maya pengawa Gawai, Belian. Pengawa miring ti disebut Bedara nya sebengkah pengawa ti mit ari Gawai baka ba pengawa bumai betaun, nurun kereja, nurun sekula, ngintu ruang bilik enggau semua jalai pengidup bansa Dayak tauka bansa Iban. Kitai Iban ti udah megai agama Keristin, pengawa ti baka nya udah diganti ngena pengawa sembiang.

Miring nya mih sebengkah ari pengawa ngangauka Antu Bunsu Petara sebaka enggau pengawa orang Keristian ti sembiang ti ngangauka Petara (Allah Taala, God Almighty). Nya alai, maya pengawa miring tu chara iya mesti bisi disiplin tauka adat basa. Ambi ke chunto orang Keristin ti sembiang nyembah Petara sereta Lord Jesus patut bepekayan manah sereta betul Pia mega orang ti megai agama adat ti miring lalu bebiau ngangauka Antu Bunsu Petara patut ngena baju manah sereta betul. Kebuah pia, maya ti miring lalu bebiau sida Antu Bunsu Petara tu endang diandalkan datai ngabang lalu meri berekat.  Baka ni gaya enggau chara kitai patut nyambut pengabang?  Nya alai maya orang ti empu pengawa enggau sida bukai ti datai ngabang patut ngena pekayan ti engkeman. Tentu kitai, sama kala meda sekeda sida ti empu pengawa Gawai, Bedara lalu Bebiau, enda bebaju tauka ngena pekayan sengapa, enda bedisiplin gaya, enda beradat gaya. Kati utai baka tu dih? Pia mega, tentu kitai sama kala meda mega, manuk tu kena sida bebiau nya manuk tuai @ manuk market. Enang baka nya…! Manuk ti patut kena bebiau piring patut manuk lelaki: enti bisi, iya ti benung lanjau manah agi.

Maya pengawa gawai besai baka Sandau Hari, Gawai Tuah, Gawai Mangkung Tiang, enggau ti bukai, suah kitai meda sida ti empu gawai nya ngena baju burung tauka gagung. Sida ke indu ngena ngepan Iban @ Dayak. Nya mih tanda sida bebasaka penatai Antu Bunsu Petara ti dikangauka sida nya.

TUAI GAWAI

Pia mega, orang ti nyadi Tuai Gawai tu mega patut Lemambang tauka Manang. Kati kala kitai ti ngabang maya orang ngintu gawai besai nya ngasaika bisi utai nyelai nyadi maya nya? Ambi ke chunto, ujan nyala, ujan kudi, ribut balat, manuk ti kena orang bebiau nya mati enda disayat tauka bisi orang luput. Nya mih sekeda ari tanda Antu Bunsu Petara datai. Tentu kala mega kitai ninga bisi utai nyadi ba rumah panjai maya orang ngintu Sandau Hari baka: tanju runtuh, rumah angus. Nya mih tanda, engka bisi utai enda betul pasal gawai nya. Nya mih, orang ti ngintu gawai besai meseti ngasuh Lemambang tauka Manang nyadi Tuai Gawai. Kati kala kita ninga rita pasal sekeda gawai besai baka Sandau Hari, Mangkung Tiang, Gawai Tuah, Gawai Panggau Gayu, enggau ti bukai, bisi utai nyelai ti enda manah nyadi?

Lembambang tauka Manang nya enda salah-salah baka sida Tuai Sembiang, Katekis tauka Paderi ti patut nguluka orang Kristian besembiang. Tentu kitai kala meda maya orang Kristian ngintu Pengawa Ngentak Rumah Baru tauka Mangkung Tiang. Sida patut nguna Paderi ari gerija diri empu. Sembiang Missa ti bisi nyambut roti kudus mesti digaga Paderi.

PERENGKA PIRING

Perengka Piring tauka chara miring engka bisi enda sama nitihka menua bansa Dayak tauka bansa Iban. Sekeda perengka piring mega bepanggai ba bansa pengawa tauka bansa Gawai.

Semakau & daun ruku apung, pinang, sirih, engkelait,  kapu, asi amat, garam, ketupat, asi pulut, tumpi, rendai, telu manok, telaga tuak, genselan bulu manuk.

Pinang, sirih, engkelait,  asi amat, asi pulut,  salai gerama kusing, ikan betisik burak ,  asi kuning, asi pulut chelum  penganan, tumpi,  sungki, telu manuk segala  mansau, ketupat , rendai, tepung mulung,  pisang, engkudu,  terung, lengki , daun & upa banjang  upa batak,  bungai tepus, sengkenyang

SEKEDA TUJU PIRING

Kena nyambut Antu Bunsu Petara: Sengalang Tujuh Iku diri menyadi & Orang Panggau Libau & Orang Gelong, Semengat sida ti udah parai. Terima kasih minta berkat. Minta tuah limpah, gerai nyamai, senang lantang, pemaik. Minta niat. Minta berkat pemujur, maya bedagang, ngayau, bejalai. Minta ampun, sereta lindung ari supernatural being udah ti  tekelanjur jari kaki ngaga penyalah besai,  bepenti maya ribat, jai burung, jai mimpi enggau  ti bukai.

UNGKUP SAPA PIRING?

“Enti enda kitai sapa agi ngetanka adat asal kitai Iban, ari nya aku minta sukung bala kitai Iban ti ngembuan ati ti manah, ati ti ransi begempung nampung aku ditu, enti enda ari sukung kita Panggau Libau ti endang sigi enda nyadi, nyadi nyau tu aku meri terima kasih ngagai kita ke kiruh nampung Panggau Llibau.”

Nya sekedan nitihka pansik aku naka ke diatu,  jalai pengidup tauka pengawa Gawai ti bisi bekaul enggau Kuasa  Dunya Mistik Antu Bunsu Petara; lebih-lebih pengawa ti  bisi kaul enggau Orang Panggau Libau & Gelong, ukai pengawa  ti dikena kitai Iban main-main aja, iya ukai semina adat asal Iban aja tang bisi bekaul enggau pengarap / agama Politeisme.  Nya alai, kitai Iban ti agi megai pengarap nya, enda tau enda minta bantu Lemambang tauka Manang. Anang sengapa, enggai ke utai nya tau ngemedis kita empu, entu bisi utai enda betul bekaul enggau pengawa Miring tauka Gawai nya.  Nitihka ajar Bup Kudus, orang Kristian enda diasuh bekaul  enggau Dunya Kuasa Mistik Antu Bunsu Petara tu.

Pia mega, munyi aku dulu suba, sekali agi ku madah, tuju aku mai kita macha tauka mansik pasal dunya misteri tauka mensia mistik,  ukai aku deka mai kita nyembah Antu Tauka Antu Bunsu Petara tang tetap nyembah Petara (God Almighty, Tuhan Allah Taala)  taja kitai ngena chara ti bebida.

See author's posts


PDRM tegas pastikan rakyat patuh PKP

ADENG IDRUS

LIMBANG: Perintah Kawalan Pergerakan (PKP) Fasa ketiga yang bermula semalam
menyaksikan pihak Polis Diraja Malaysia (PDRM) di Daerah Limbang tegas dalam
menggalas tugasan bagi memastikan tahap pematuhan rakyat terhadap PKP lebih
tinggi.

Setelah 29 hari berlalu sejak pelaksanaan PKP Fasa pertama pada 18 Mac
lalu, kerajaan memutuskan mulai semalam, sesiapa yang masih ingkar akan terus
ditahan untuk dikenakan tindakan mahkamah dan tidak lagi dikompaun seperti fasa
pertama dan kedua pelaksanaan PKP.

Ketua Polis Daerah Limbang, Superitendan (Supt.) Abang Zainal Abidin Abang
Ahmad berkata, pihaknya akan bertindak lebih tegas untuk PKP Fasa ketiga ini
dengan terus menangkap dan menuduh mereka yang ingkar di Mahkamah.

Oleh itu, penduduk Limbang diingatkan agar tidak mengambil kesempatan
dengan bergerak bebas  tanpa alasan
munasabah,termasuk melepak sepanjang tempoh PKP fasa ketiga dikuat kuasakan bermula
semalam hingga 28 April ini.

Malahan, Timbalan Ketua Menteri Datuk Amar Awang Tengah Ali Hasan turut menuntut
komitmen lebih jitu setiap rakyat bagi memutuskan rantaian penularan wabak
koronavirus (Covid-19) di negara ini.

Namun demikian, polis hanya akan memberi kelonggaran kepada perkhidmatan
penting termasuk kenderaan dan lori penghantar barang, membabitkan barang
makanan, hasil pertanian dan nelayan ke lokasi tertentu, tambah Supt. Abang
Zainal ketika ditemui media pada pemantauan PKP Fasa Ketiga dalam Sekatan Jalan
Raya (SJR) di hadapan Balai Polis Pusat Limbang, semalam.

Turut sama ialah Pegawai Daerah Limbang; Superi Awang Said, Ketua Bahagian
Ketenteraman Awam Daerah Limbang; ASP Khairul Ridzuan Ahmad dan Ketua Jabatan Pencegahan
Jenayah dan Keselamatan Komuniti (JPJKK), Ibu Pejabat Polis Daerah (IPD)
Limbang; Inspektor AlRani Alipnor.

Abang Zainal dalam pada itu mengingatkan pengangkut barang-barang penting agar
pergi ke Balai Polis Limbang untuk mendapatkan dokumen kebenaran sebagai
pengecualian sepanjang PKP ini.

Beliau turut memaklumkan tahap pematuhan bagi daerah Limbang meningkat sebanyak
96.5 peratus pada Selasa dan menjangkakan jumlah itu akan meningkat sebanyak 97
peratus, semalam.

Polis Daerah Limbang telah merekodkan empat tangkapan terhadap mereka yang
ingkar PKP pada fasa pertama yang dilaksanakan pada 18 Mac lalu.

Manakala, sebanyak sembilan tangkapan direkodkan sepanjang tempoh PKP fasa kedua
yang berakhir pada 14 April lepas.

Pihak polis menjangkakan jumlah tangkapan PKP fasa ketiga ini akan
meningkat berikutan arahan tegas daripada pihak atasan.

Sehubungan itu, tegasnya penduduk Limbang perlu terus memberi kerjasama
padu dengan duduk di rumah dan bersatu memutuskan rantaian Covid-19.

Sementara itu katanya, tiada jalan tikus dikesan di Limbang seperti yang
dibimbangkan masyarakat di daerah ini terutama pendatang asing tanpa izin dari
Indonesia kerana Limbang bersempadan dengan negara jiran, Brunei.

See author's posts


Sijil kemahiran keperluan pasaran kerja

KUCHING: Pendidikan, sijil dan kemahiran adalah senjata ampuh kepada pelajar dalam menempuh dunia pasaran kerja ketika ini.

Ahli Dewan Undangan Negeri (ADUN) Demak Laut, Dr. Hazland Abang Hipni berkata, dunia pekerjaan semalam tidak hanya bersandarkan kepada Sijil Pelajaran Malaysia (SPM) semata-mata kerana itu baharu permulaan, masih banyak yang perlu ditempuhi untuk mendapatkan lebih banyak ilmu pengetahuan dan kemahiran.

“Perjalanan masih jauh dan pelajar perlu memanfaatkan peluang ini untuk terus menimba ilmu dan kemahiran demi masa depan.

“Keadaan hari ini tidak sama dengan dunia terdahulu yang sudah terlalu jauh ke hadapan dan bergerak pantas. Jika kita lambat dan lewat, maka kita sebenarnya gagal untuk bergerak ke hadapan.

“Untuk itu, kita perlu pantas dalam menempuhi dunia teknologi yang serba canggih ini supaya kita tidak ketinggalan dan bergerak seiring demi kemajuan bersama,” katanya.

Beliau berkata demikian, ketika menyampaikan sumbangan dana kepada dua orang adik beradik kembar seiras dari Kampung Tabuan Drahman yang melanjutkan pengajian dalam Sijil Tinggi Persekolahan Malaysia (STPM), baru-baru ini.

Sumbangan tersebut adalah aktiviti tahunan Dr. Hazland sebagai galakan kepada pelajar-pelajar dari kawasan Dewan Undangan Negeri (DUN) Demak Laut melanjutkan pengajian ke peringkat lebih tinggi dan mencapai cita-cita mereka.

Dalam majlis itu, kedua-dua beradik kembar seiras itu turut ditemani bapanya yang berterima kasih atas sumbangan yang diberikan ini.

Oleh Nur Ain Otsman

See author's posts


Santubong: Sokong calon cadangan Wan Junaidi

KUCHING: Pemimpin masyarakat dan pengundi di kawasan Parlimen Santubong menyokong penuh calon yang dicadangkan oleh penyandang kerusi itu, Dato Sri Wan Junaidi Tuanku Jaafar sebagai pengantinya untuk Pilihan Raya Umum ke-15 (PRU-15) kali ini.

Ini berikutan, selepas hampir dua minggu Parlimen dibubarkan, akhirnya Wan Junaidi ‘membuka mulut’ yang beliau tidak mahu dicalonkan semula kerana hendak memberi peluang kepada muka baharu di Parlimen Santubong untuk bertanding.

Memetik laporan media semalam, Menteri di Jabatan Perdana Menteri (Parlimen dan Undang-Undang) itu mencadangkan Dato Sri Syed Hamzah Syed Paie sebagai penggantinya di kerusi Parlimen Santubong.

Penghulu Zon Telaga Air, Morshidi Johari berkata soal calon yang bakal diketengahkan nanti adalah terserah kepada pucuk pimpinan di peringkat atasan.

Secara jujur katanya, beliau menyokong calon yang dicadangkan Wan Junaidi iaitu Syed Hamzah sebagai pengganti.

“Sebenarnya kalau ikutkan hati memang berat untuk melepaskan Dato Sri Wan Junaidi, tetapi kita harus terima keputusannya untuk mengundur diri bagi memberi laluan kepada pemimpin baharu di kawasan,” katanya.

Seorang lagi pemimpin masyarakat, Kaunselor Sebeli Chik yakin calon yang bakal membawa suara rakyat dari kawasan Parlimen Santubong nanti adalah seorang yang mampu memikul tanggungjawab dan memiliki karisme tersendiri.

“Saya bersama-sama pengundi di kawasan Kampung Tabuan Melayu sentiasa memberi sokongan penuh kepada sesiapa sahaja calon yang disyorkan oleh pihak atasan malah cadangan daripada Dato Seri Wan Junaidi sendiri.

“Insya-Allah, saya yakin calon yang bakal membawa bendera dan logo Parti Pesaka Bumiputera Bersatu (PBB) adalah yang terbaik untuk rakyat di Parlimen Santubong kelak,” katanya.

Sementara itu, Naib Ketua PBB Demak Laut, Rahmat Sabang berkata, beliau menyokong cadangan Wan Junaidi untuk mengesyorkan nama Syed Hamzah sebagai calon muda diketengahkan pada PRU-15 ini.

“Pada, saya beliau (Syed Hamzah) sememangnya layak dicalonkan di Parlimen Santubong memandangkan sudah dikenali ramai pengundi kawasan.

‘Sepanjang 18 tahun di bawah Ahli Parlimen Santubong, Dato Sri Wan Junaidi, Syed Hamzah banyak mengetahui selok-belok di dalam kawasan.

“Justeru, saya yakin beliau adalah calon terbaik seorang pemimpin muda yang mampu memikul tanggungjawab membawa suara rakyat di kawasan Parlimen Santubong di Dewan Rakyat kelak,’ katanya.

See author's posts


Satu kenderaan dua orang

ZARINA ABDULLAH

KUCHING: Sarawak membenarkan dua ahli keluarga dari rumah yang sama bergerak dalam
satu kenderaan sepanjang tempoh Perintah Kawalan
Pergerakan (PKP), berkuat kuasa serta merta semalam.

Timbalan Ketua Menteri, Datuk Amar Douglas Uggah Embas
berkata, Sarawak telah memutuskan untuk mengikut keputusan peringkat nasional
dengan membenarkan ketua keluarga membawa seorang lagi ahli keluarga dalam
sebuah kenderaan untuk melakukan perjalanan.

“Mulai semalam, Sarawak akan mematuhi peraturan
nasional dan sekarang kita akan membenarkan dua ahli keluarga terdekat untuk
melakukan perjalanan dalam sebuah kereta.

“Ia hanya untuk tujuan membeli makanan, ubat-ubatan,
keperluan harian, makanan tambahan atau barang lain dari mana-mana penyedia
perkhidmatan penting atau untuk mendapatkan perkhidmatan kesihatan dan
perubatan.

“Namun kita tegaskan tidak boleh lebih daripada dua
orang di dalam sebuah kereta,” katanya yang juga Pengerusi Jawatankuasa
Pengurusan Bencana Negeri Sarawak (JPBNS) menerusi kenyataan, di sini, semalam.

Pada Rabu, Menteri Kanan (Kluster Keselamatan) Datuk Seri
Ismail Sabri Yaakob pada sidang media di Putrajaya berkata, Kerajaan Persekutuan
memutuskan untuk memberi sedikit kelonggaran bagi Prosedur Operasi Standard
(SOP) dalam PKP fasa keempat dengan membenarkan dua orang bergerak dalam satu
kenderaan bermula, Rabu.

Menurut Sabri, mereka ini mesti terdiri daripada ahli
keluarga dari rumah yang sama dan pergerakan itu bagi membeli makanan dan
barang keperluan harian sahaja.

Sementara itu, Uggah pada satu sidang media di Kota
Samarahan petang Rabu ketika ditanya pemberita mengenai sama ada Sarawak akan
mengikut kelonggaran berkenaan, menyatakan beliau masih belum menerima sebarang
maklumt rasmi daripada Kuala Lumpur berhubung perkara ini

“Kita perlu berhati-hati dalam membuat sebarang
keputusan penting pada masa yang sangat kritikal ini kerana ini boleh memberi
kesan yang besar kepada negeri.

“Ini kerana pada penghujungnya kita masih sedang
berusaha memerangi pandemik Covid-19,” ujarnya.

Tegasnya, semua itu amat penting memandangkan banyak
berita palsu yang terus ditularkan dan dikongsi di media sosial.

Terdahulu dalam PKP fasa ketiga, Sarawak membenarkan dua
orang dalam sebuah kenderaan atau motosikal di kawasan luar bandar hanya untuk
tujuan ke kebun atau ladang bagi menuai padi, kelapa sawit dan menoreh getah.

See author's posts


PPKS, Matroll Solutions meterai MoU

KUCHING: Satu Memorandum Persefahaman (MoU) diantara Pusat Pembangunan Kemahiran Sarawak (PPKS) dan Matroll Solutions telah ditandatangani bagi membuka peluang untuk pelbagai inisiatif pendidikan dan latihan dalam Sains, Teknologi, Kejuruteraan dan Matematik (STEM) dan Revolusi Industri 4.0 (IR 4.0).

Majlis telah diadakan pada 17 Julai 2020 di Ibu Pejabat Kemahiran Sarawak di Tabuan Jaya, yang disempurnakan oleh para penandatangan MoU iaitu Pengarah Eksekutif Kemahiran Sarawak Hallman Sabri, dan Pengarah Matroll Solutions, Kuala Lumpur, Loganathan Alagan.

Mengulas mengenai MoU tersebut, Hallman menegaskan sebagai pihak berkepentingan dalam transformasi landskap ekonomi dan digital Sarawak, MoU tersebut merupakan langkah penting untuk Kemahiran Sarawak dan Matroll Sarawak untuk merancang dan mengembangkan program pendidikan dan latihan di STEM dan IR 4.0.

“Program-program ini akan diselaraskan dengan Strategi Pemulihan Ekonomi Pasca Covid -19 sehingga tahun 2030,” ujarnya dalam satu kenyataan semalam.

Beliau menambah inisiatif mereka yang berterusan adalah untuk mengembangkan tenaga kerja yang tangkas dimana sebahagian besar program baru ini akan dilakukan secara atas talian.

“Dengan pilihan Blended Learning, pelajar atau pelatih akan dapat belajar mengikut kadar mereka sendiri.

“Pendekatan mesra industri ini akan mendorong peningkatan produktiviti di pelbagai sektor industri,” jelasnya.

Beliau turut berkata melalui hubungan dengan Matroll Solutions, ia satu penambahan penting bagi kumpulan rakan teknologi mereka.

“Sejumlah tenaga pengajar kami telah menjalani Kursus Persijilan Train-The-Trainer (TTT) untuk Pelatih STEM.

“Kursus ini merangkumi aspek penting dalam Revolusi Industri 4.0.

“Ini akan menyumbang kepada peningkatan ekosistem pengajaran dan pembelajaran kita, terutama melatih pelajar kita untuk bersedia IR 4.0.

“Ini juga akan menjadi batu loncatan untuk Kemahiran Sarawak untuk menawarkan bengkel STEM yang disesuaikan untuk guru sekolah dan pelajar di Sarawak,” katanya.

Turut hadir sama di majilis MOU itu ialah Timbalan Pengarah Eksekutif Pendidikan, Latihan dan Perkhidmatan Pelajar Kemahiran Sarawak Zakri Md Salleh dan pasukan pengurusan.

See author's posts


Ujian saringan Covid-19, 2,000 sehari

KUCHING: Menteri Kerajaan Tempatan dan Perumahan, Dato’ Sri Dr Sim Kui Hian
berkata, Hospital Umum Sarawak memberi jaminan bahawa mereka yang memerlukan
ujian Covid-19 boleh hadir untuk melakukan ujian tersebut.

Apabila ditanya oleh Utusan
Sarawak mengapa ramai orang ditolak daripada melakukan ujian walaupun mengalami
gejala, Dr. Sim berkata, ia telah diumumkan melalui media bahawa Hospital Umum
Sarawak dan UNIMAS mempunyai kapasiti untuk menjalankan 2,000 ujian sehari.

Dr. Sim meminta orang ramai supaya
tidak panik tetapi mematuhi Perintah Kawalan Pergerakan (PKP) dan jika perlu
keluar harus melakukan penjarakkan sosial untuk mengelakkan penyebaran
penyakit.

Beliau berkata, adalah penting
bagi semua untuk tidak menyebarkan berita palsu tetapi mengekalkan gaya hidup
yang bersih.

Sehingga Isnin, terdapat tujuh
kematian dan 135 kes positif dan 1,176 PUI. Dua lagi kematian telah direkod
semalam.

See author's posts


Gerald pertahankan kerusi DUN Layar

SPAOH: Datuk Gerald Rentap Jabu dijangka mempertahankan kerusi Dewan Undangan Negeri (DUN) Layar yang telah disandang olehnya sejak 2016 pada Pilihan Raya Negeri Ke-12 (PRN-12) pada Disember ini.

Jangkaan berkenaan timbul setelah Ketua Menteri, Datuk Patinggi Tan Sri Abang Johari Tun Openg memberi bayangan tentang status Gerald sebagai calon melalui ucapan awalnya pada Majlis Pemimpin Bersama Rakyat di Dewan Masyarakat Spaoh di sini, pagi semalam.

“Yang Berhormat… kira Yang Berhormat teruslah iaitu Datuk (Gerald) Rentap Jabu… ‘manok sabong’ (calon Gabungan Parti Sarawak-GPS) kita kelaklah (bagi kerusi DUN Layar pada PRN-12),” kata beliau.

Ucapannya beliau itu terus disusuli tepukan gemuruh oleh para hadirian pada majlis tersebut yang sudah pasti Gerald akan bertanding mempertahankan kerusi DUN Layar yang telah disandangnya semenjak PRN-11.

Sementara itu, Abang Johari pada majlis berkenaan memberitahu keputusan untuk membina kemudahan Lapangan Terbang Landasan Pendek (STOLport) Bebuling diambil setelah mengambil kira pelaksanaan projek bakul makanan di sini.

Katanya,kewujudan estet dan keperluan untuk mengangkut hasil makanan dari kawasan ini telah menyebabkan Kerajaan Sarawak melulus sebanyak RM108 juta bagi membina kemudahan STOLport Bebuling.

“Kewujudan kemudahan STOLport Bebuling di sini akan dapat membantu kita negeri menjadi pengeluar makanan utama di Malaysia dan meningkatkan eksport hasil makanan ke Singapura yang merupakan hab pengedar makanan ke negara lain di rantau ini.

“Kerajaan Sarawak juga boleh bertindak memperkembang akvititi pertanian di sekitar kawasan ini mengikut cara tersendiri jika kemudahan STOLport Bebuling sudah siap dibina dan beroperasi kelak,” kata beliau.

Justeru, beliau berharap agar rakyat terus mengekalkan kerajaan GPS sedia ada agar usaha mewujudkan bakul makanan di sini dapat terus diperhebat untuk lima tahun seterusnya.

Turut hadir, Timbalan Ketua Menteri, Datuk Amar Douglas Uggah Embas, Menteri Muda Pengangkutan, Datuk Dr Jerip Susil, Ahli Parlimen Betong, Datuk Robert Lawson Chuat, penyandang kerusi DUN Layar, Datuk Gerald Rentap Jabu dan penyandang kerusi DUN Saribas, Mohammad Razi Sitam.

Oleh VALENTINE NGUMBANG

See author's posts


CyCORE untuk banteras cetak rompak digital

PUTRAJAYA: Kementerian Perdagangan Dalam Negeri dan Hal Ehwal Pengguna (KPDNHEP) semalam memperkenalkan Program Cyber Copyright Enforcement (CyCORE) bagi membanteras jenayah pelanggaran hak cipta filem digital atau cetak rompak filem digital.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata, melalui program itu tindakan sekatan laman sesawang atau penurunan kandungan akan dilaksanakan dalam tempoh 48 jam dari pemakluman peserta program kepada KPDNHEP.

Nanta berkata, CyCORE yang dikhususkan untuk penerbit filem tempatan atau pemilik hak cipta filem tempatan, telah melalui beberapa siri pengujian dan hasil pengujian ke atas 15 filem yang telah menyertai program itu, 298 laman sesawang telah disekat dan 1,418 penurunan kandungan berjaya dilaksanakan sejak 2021.

“Kaedah tindakan sekatan laman sesawang dan penurunan kandungan menjadi kaedah yang paling pantas dan berkesan dalam melumpuhkan aktiviti pengedaran cetak rompak filem digital dengan kerjasama lebih 50 rakan-rakan strategik tanpa melibatkan institusi kehakiman,” katanya.

Bercakap dalam sidang media selepas Majlis Aspirasi Tahun Baharu 2022 KPDNHEP di sini, Nanta berkata skop kelayakan menyertai program CyCORE itu antaranya melibatkan karya tempatan yang pertama kali dilancarkan dalam medium internet seperti platform Over The Top (OTT).

Beliau berkata, program CyCORE itu antara lain untuk membantu mengurangkan kerugian kutipan fi yang dialami pemilik hak cipta semasa pelancaran filem baharu dalam bentuk digital.

Nanta berkata, melalui program itu juga pemilik hak cipta diberi tunjuk ajar dan pemahaman berhubung peranan mereka untuk membuat aduan sendiri dengan melaporkan terus pelanggaran hak cipta mereka kepada platform media sosial atau e-dagang yang menyiarkan atau menjual karya filem tanpa kebenaran.

“Ini kerana platform e-dagang dan media sosial ini mempunyai polisi harta intelek masing-masing yang akan sentiasa bekerjasama dan membantu pemilik hak cipta menurunkan mana-mana kandungan yang melanggar hak harta intelek,” katanya.

Mereka yang ingin menyertai program berkenaan boleh menghubungi Unit Hak Cipta dan Cakera Optik Bahagian Penguat Kuasa di talian 03-88826157 atau melalui e-mel cycore@kpdnhep.gov.my.

Dalam isu berasingan ketika diminta mengulas mengenai harga ikan, Nanta berkata harga ikan diakui naik di sesetengah tempat namun kementeriannya setakat ini masih belum menerima sebarang aduan mengenai kenaikan harga ikan.

“Kalau ada aduan kenaikan harga ikan, kita akan siasat dan memastikan punca kenaikannya.

“Kalau didapati ada unsur catutan bekalan, kita ada undang-undang berkaitan bagi membolehkan tindakan diambil. Kalau tiada unsur pencatutan, kenaikan harga dianggap berlaku secara normal disebabkan musim tengkujuh atau kekurangan bekalan ikan,” katanya.

Nanta turut meminta agar pengguna menyatakan secara spesifik mengenai lokasi kenaikan harga barang ketika menyalurkan aduan bagi memudahkan penguat kuasa KPDNHEP melakukan tindakan.

Media sebelum ini melaporkan harga ikan naik tiga kali ganda di Kedah dan Lembaga Kemajuan Ikan Malaysia (LKIM) turut tampil menjelaskan bahawa perubahan angin Monsun Timur Laut menyukarkan nelayan mendaratkan ikan, sekali gus mempengaruhi harga dan bekalan ikan di pasaran. – Bernama

See author's posts


Jangan simpan haiwan liar – SFC

NUR AIN OTSMAN

KUCHING: Perbadanan Perhutanan Sarawak (SFC)  menggesa orang ramai supaya tidak menyimpan
haiwan liar sebagai haiwan kesayangan.

Perkara ini dimaklumkan kepada SFC bahawa orang ramai
telah meninggalkan haiwan peliharaan mereka dalam kandang ketika pulang ke
kampung semasa Perintah Kawalan Pergerakan (PKP).

Ketua Pegawai Eksekutif SFC, Zolkipli Mohamad Aton yang
juga Kontroler Hidupan Liar berkata, haiwan liar adalah yang terbaik untuk
dibiarkan tidak terganggu.

“Haiwan peliharaan ini mungkin pembawa penyakit
zoonotik yang dapat membuat mereka sakit ketika mereka lemah akibat tertekan
dan dapat menginfeksi manusia seperti apa yang sekarang kita alami dengan Covid-19,
penyakit yang disyaki dipindahkan dari pangolin ke manusia,” katanya dalam
satu kenyataan.

Macaque di Sarawak didokumentasikan sebagai monyet
pembawa malaria dan penyakit zoonotik lain.

Semalam, pegawai penguatkuasa SFC menyelamatkan seekor
monyet yang juga dikenali sebagai ‘Macaca fascicularisis’ yang ditinggalkan
kebuluran di Sibu.

Terdahulu, SFC menerima panggilan telefon daripada orang
ramai dan mendakwa ada seekor monyet yang ditinggalkan oleh pemilik yang kembali
ke kampung kerana penyakit dan meninggalkan monyetnya tanpa pengawasan
berikutan perintah sekatan di bawah PKP.

Monyet yang diselamatkan disimpan di tempat yang selamat.

Macaque adalah spesies yang dilindungi di bawah Ordinan
Perlindungan Kehidupan Liar, 1998.

Berdasarkan peraturan tersebut, mana-mana orang yang
memburu, membunuh, menangkap, menjual atau memiliki sebarang binatang
terlindung adalah melakukan suatu kesalahan dan akan dihadapkan ke penjara satu
tahun  dan denda RM10,000.

Orang ramai boleh membuat laporan kepada SFC jika mereka
mendapati sesiapa yang menjaga haiwan yang dilindungi.

Mereka mempunyai maklumat tentang aktiviti haram yang
sama digesa menelefon talian hotline SFC di 016-8565564/019-8859996 (Kuching),
019-8883561 (Sibu), 019-8223449/019-8332737 (Bintulu) dan
019-8290994/018-9799778 (Miri).

See author's posts


MetMalaysia keluar amaran ribut petir di tujuh negeri

KUALA LUMPUR: Ribut petir, hujan lebat serta angin kencang dijangka berlaku di tujuh negeri sehingga 4.00 petang ini.

Menurut amaran yang dikeluarkan Jabatan Meteorologi Malaysia (MetMalaysia) negeri terlibat ialah keseluruhan Perak dan Kedah meliputi Kuala Muda, Sik, Baling, Kulim dan Bandar Baharu.

Turut terlibat Seberang Perai Utara, Seberang Perai Tengah dan Seberang Perai Selatan di Pulau Pinang; Cameron Highlands, Jerantut, Maran dan Bera (Pahang) serta Segamat, Batu Pahat dan Kluang di Johor.

Di Sarawak pula kawasan terbabit adalah Serian, Samarahan, Sri Aman, Betong, Sarikei dan Miri selain Subis, Beluru dan Marudi.

Sementara itu, di Sabah melibatkan Kuala Penyu, Beaufort, Nabawan dan Tambunan di bahagian Pedalaman selain Pantai Barat, Tawau serta di Kudat (Kota Marudu). – Bernama

See author's posts


PETARA, BUNSU PETARA, ANTU

Tusun Ke-58

KUASA MISTIK ANTU

Bepelasarka penemu litericha, agama Monoteismse, Politeisme, Panteisme, Animisme enggau Sains Spiritual (Spiritual Science), kuasa dunya mistik tauka ‘alam ghaib’ dibagi ngagai tiga raban iya nya: (1) Kuasa mistik Petara (God, Almighty, Tuhan) (2) Kuasa mistik Bunsu Petara (Dewa, Diety) (3) Kuasa mistik Antu (Sitan, Jin, Iblis). Sida tu seraban ari ‘supernatural being’ ti diau ba dunya ti enda ulih peda tauka digusung mensia dunya. Semina mensia ti bisi ngembuan kuasa mistik aja ulih bekaul tauka datai ba dunya sida tu. Sekali tu aku mai pemacha ngenang pasal sekeda ari kuasa mistik Antu.

ANTU NGAYANKA DIRI II

Nitihka pansik Sains Spiritual, Antu tau dibagi ngagai dua kategori: (1) Antu – energi ari tubuh mensia ti udah parai @ roh ‘tubuh halus” (2) Antu jai: Sitan, Jin, Iblis, Sihir – ‘supernatural being’Genap bansa di dunya tu bisi bansa Antu kediri empu lalu disebut ngena nama ti bebida: dalam English disebut ghost, specter, phantom, wraith, spirit, demon, genie, incubus, devil enggaua ti bukai bepanggai ba penyadi semengat mensia ti parai. Reti nya energi tauka roh mensia ti udah parai tau nyadi Antu Jai: Sitan, Jin, Iblis, Sihir, enti kena roh / semengat mensia nya alah laban Antu Jai @ energi negatif nya.

Minggu nyin, aku main pemacha mansik 10 kebuah Antu ngayanka diri Antu ‘makhluk halus’ ngayanka diri ba mua mata mensia. Mayuh ti interbiu tauka berandau ruai enggau kitai Iban di rumah panjai aku suah ninga sida nusi cherita pasal peneleba sida empu maya ti meda, betemu tauka ninga munyi Antu. Kelimpah ari 10 kebuah nya, agi mayuh macham chara bebalut enggau jalai pengidup mensia dunya baka: mantaika mayuh macham munyi, nunga ke belakang, mantaika mua aja, mantaika jari aja, bebali nyadi api tauka senawah.

Kenu ku orang tuai kelia, enti Antu nya ayan nunga ke belakang, iya ukai deka nganu tauka ngachau kitai mensia ti meda iya. Taja pia, enti iya ayan semak rumah orang nya, reti nya tanda bisi orang parai ba rumah nya. Kati Antu ke munuh tauka ngachau mensia ti parai nya? Ukai. Anang salah sangka, anang ngumba ngumbai diri pintar bepikir. Nitihka penemu agama, sains spiritual nya mih roh / semengat mensia ti parai nya. Dalam penemu agama Adat Iban nya mih Antu Sebayan. Nya mih kebuah, di rumah panjai kitai Iban dulu kelia, maya orang rabat, semua orang di rumah nya tinduk di ruai magang, enda tau tinduk di bilik; enggai ke digerau / dikachau Antu Sebayan. Kenu ku orang tuai, semua bala sida ke indu endang takut ke Antu Sebayan. Engka laban Antu Sebayan rindu agi beduan bala sida ke rindu? Sida ke lelaki takutka bini enti sida takutka Antu Sebayan, pia ku orang tuai.

Pemacha tentu agi ingatantu tauka disebut energi negatif dalam penemu sains (Albert Einstein), enda ulih anchur ‘dimusnah’ tang iya ulih berubah, bebali transform. Nya mih kebuah, sekeda Antu energi negatif nyayanka diri maya sida bebali ‘transform’ nyadi objek bukai baka asap, api, ambun, remang enggau ai. Maya energi negatif nya transform / bebali nyadi api, nya mih kekadang disebut kitai Iban mata Antu. Utai ke bendar, nya ukai mata Antu, tang endang tubuh antu ti bebali nyadi api tauka senawah utai.

SENGAJA NGAYANKA DIRI

Kekadang Antu ayan mantaika mua tauka kaki aja nya, Antu ti baka nya endang sengaja ngayanka diri laban mayuh macham kebuah baka: (1) Ngundang barang mistik / pengaruh ti diibun mensia (2) Nguji pemisa puchau / pengaruh ti diibun mensia dunya Barang mistik / pengaruh ti diibun mensia dunya endang bisi kuasa 壮upernaturalti misteri; semina ulih pansik ngena penemu sains spiritual enggau agama aja; nya pan ukai 100 pesen nemban. Antu ti diau dalam barang mistik / pengaruh endang bisi kaul enggau Antu: Sitan, Jin, Iblis tang ukai reti semua kuasa mistik nya jai magang lalu tau ngemedis mensia dunya. Ambi ke chunto, pengaruh ti ngasuh mensia kebal tauka liat isi; enda telih kena utai tajam baka duku, lunga, gilet enggau ti bukai enda tau salah guna sereta enda tau sengaja kena ngemedis mensia. Barang mistik nya bisi penti pemali kediri empu.

Ingat mih. Barang mistik supernatural/pengaruh ti baka nya enda tau dikena mensia dunya ngelaban “encabar’ kuasa mistik Petara (Tuhan, God Almighty); laban semua kuasa mistik endang asal iya datai ari ‘Supernatural Being’ Petara (Tuhan, God Almighty) magang.

KUASA DALAM BARANG MISTIK

Kelimpah ari nya, kuasa mistik Antu ti diau dalam barang mistik / pengaruh ti diibun sekeda kitai mensia nya bisi munsuh kediri empu. Reti nya, bisi tikas kuasa spiritual ti lebih tinggi ulih ngalahka iya. Ambi ke chunto, kuasa mistik Bunsu Petara (Dewa) – Orang Panggau enggau Gelong, lebih tinggi ari kuasa mistik Antu: Sitan, Jin, Iblis enggau Sihir. Eviden iya; tentu kitai Iban kala ninga cherita pasal semua bansa Antu enda ulih ngalahka Orang Panggau enggau Gelong tauka Sengalang Burong tujuh iku diri menyadi maya beperang.

Nya mih sekeda ari kebuah Antu manah tauka Antu Jai: Sitan, Jin enggau Iblis ngayanka diri ba mua mata mensia. Agi mayuh mih kebuah bukai tang enda alah sebut, enda alah pansik. Dunya Misteri Petara (God Almighty) tu endang enda ulih pansik mensia dunya enggau silik: lalu tetap nyadi misteri.

Nya alai, enti pemacha bisi utai deka ditanya tauka deka bebagi penemu pasal tiga kuasa mistik nya, tau SMS HP: 01114019115 / 0138475146. Pia mega pemacha tau ngirumka cherita sereta gambar pasal kuasa alam ghaib nya ngagai Inbox FB aku. Terima kasih mega ngagai kita ti udah ngirum informasyen, tanya tauka gambar.

See author's posts


Matu perintis program PROSPEK

MATU: Program PROSPEK Daerah Matu merupakan projek perintis di negeri ini dan jika berjaya akan diperluaskan ke kawasan lain.

Untuk menjayakannya, kata Timbalan Ketua Menteri, Datuk Amar Douglas Uggah Embas, kerajaan memperuntukkan RM9 juta.

“Universiti Malaysia Sarawak (UNIMAS) akan menjalankan kajian terhadap projek bersepadu pembangunan kampung itu yang merupakan satu-satunya di Sarawak. Dan kerajaan memperuntukkan RM9 juta untuk projek printis ini,”katanya.

Beliau berkata demikian ketika berucap pada majlis penangguhan Community Extension Outreach Program (CEOP) Siri 1 di Dewan Suarah Matu di sini semalam.

Program CEOP itu antara lain, katanya, untuk meningkatkan tahap kehidupan penduduk terutama dari segi ekonomi umpamanya pendapatan petani lebih RM4,000 sebulan.

“Namun semasa melawat di beberapa tempat tadi, saya melihat banyak petani atau nelayan di sini memperolehi pendapatan lebih daripada itu. Misalnya mereka yang terlibat dengan memproses obor-obor dan sesar unjur. Saya berharap kejayaan ini akan menjadi aspirasi kepada yang lain,” katanya.

Beliau juga menyentuh tentang menjadikan kawasan Matu sebagai salah satu kawasan pengeluaran makanan di negeri ini, dengan melihat obor-obor dan sesar unjur antara produk tempatan yang boleh dipergiatkan lagi.

Akan dilaksanakan dalam Rancangan Malaysia ke-12, katanya, pembangunan luar bandar terutama untuk menaik taraf kehidupan rakyat adalah amat dekat di hati Ketua Menteri, Datuk Patinggi Abang Johari Tun Openg.

“Justeru, Ketua Menteri mengarah kementerian saya mengaturkannya kerana dia sangat menitik berat tentang pembangunan dan taraf hidup rakyat di luar bandar. Dia menyediakan peruntukan yang besar untuk mencapai matlamat itu,”ujarnya.

Uggah juga berkata jeti pendaratan ikan di Kampug Pergau akan dinaiktaraf kerana ia amat penting bagi masyarakat nelayan di kawasan Matu.

Dia juga menyentuh tentang penambahbaikan SOP pemprosesan sesar unjur dan obor-obor dan berharap Jabatan Pertanian akan membuat laporan mengenainya dalam masa terdekat.

Pada majlis tersebut, Uggah yang juga Menteri Pemodenan Pertanian, Tanah Adat dan Pembangunan Wilayah, menyampaikan replika cek bantuan.

Yang pertama ialah Program Bantuan Musim Tengkujuh Nelayan (BMTN) Kerajaan Sarawak untuk DUN Jemoreng Tahun 2020 bernilai RM265,500 dan Peruntukan Program Fasilitasi Pertanian (AFP) kepada peserta di DUN Jemoreng (RM444,000).

Uggah turut menyeru penduduk supaya sentiasa bekerjasama dengan kerajaan negeri sedia ada kerana Kerajaan GPS sering mengutamakan rakyat dan negeri ini.

“Saya juga ingin menyatakan hari ini, kes covid-19 di negeri sekali lagi sifar, dan marilah kita bersama-sama memeranginya dengan mematuhi SOP yang ditetapkan seperti menggunakan pelitup muka dan sebagainya,” kata Uggah.

Antara yang hadir Ahli Dewan Undangan Negeri (ADUN) Jemoreng, Datuk Dr Juanda Jaya, Setiausaha Tetap Kemeterian Pemodenan Pertanian, Tanah Adat dan Pembangunan Wilayah, Edwin Abit, Pengarah Pertanian Sarawak, Dr Alvin Chai Lian Kuet, Resident Bahagian Mukah, Hamdiah Bakir, dan Pegawai Daerah Matu, Wan Hipni.

Oleh Henry Siyu

See author's posts


Lebih 200 kes cacar monyet direkodkan

STOCKHOLM: Menurut kemas kini yang dikeluarkan oleh agensi penyakit Kesatuan Eropah(EU), jumlah kes yang disahkan cacar monyet di luar kawasan endemik telah mencecah 219 di seluruh dunia.

Lebih 12 negara, sebahagian besarnya di Eropah, di mana cacar monyet jarang berlaku, telah melaporkan sekurang-kurangnya satu kes yang disahkan, menurut kenyataan epidemiologi yang disiarkan malam Rabu oleh Pusat Pencegahan dan Kawalan Penyakit Eropah (ECDC).

“Ini adalah kali pertama rantaian penularan diperhatikan di Eropah tanpa hubungan epidemiologi yang diketahui dengan Afrika Barat atau Tengah, di mana penyakit itu merebak secara meluas,” menurut notis itu.

Menurut nota epidemiologi itu, kebanyakan kes dikesan ketika ini terdiri dalam kalangan lelaki muda, khususnya yang menjalin hubungan seks sesama jenis.

United Kingdom yang jarang merekodkan kes cacar monyet mula mengesan wabak itu awal bulan ini, dan kini mencatat jumlah jangkitan terbesar dengan 71 kes, disusuli Sepanyol (59) dan Portugal (37).

Di luar Eropah, Kanada merekodkan 15 kes serta sembilan kes di Amerika Syarikat (AS), dengan jumlah kes keseluruhan setakat semalam meningkat lima kali ganda sejak mula dikira pada 20 Mei lalu yang hanya mencatat 38 kes pada waktu itu.

Awal minggu ini, ECDC memaklumkan risiko jangkitan wabak itu adalah amat rendah, namun memberi amaran individu yang menjalin hubungan seks dengan ramai pasangan tanpa mengira orientasi seksual adalah lebih berisiko.

Cacar monyet, wabak yang kurang serius berbanding cacar (small pox), dikategorikan sebagai endemik di 11 negara di Barat dan Afrika Tengah.

Di Madrid, Sepanyol akan membeli vaksin cacar monyet Imvanex keluaran syarikat Denmark, Bavarian Nordic, ketika jumlah jangkitan wabak di negara itu meningkat kepada 59 kes.

Menteri Kesihatan Sepanyol, Carolina Darias, mengumumkan perkara itu dalam satu sidang media, namun tidak memperincikan jumlah dos yang diperlukan.

“Kami akan agihkan vaksin itu mengikut jumlah keperluan bagi setiap 17 wilayah di Sepanyol,” katanya.

Kebanyakan jangkitan dikesan di seluruh dunia setakat ini tidak serius dan kes dilaporkan berlaku dalam kalangan lelaki yang menjalin hubungan seks sesama jenis dengan gejala termasuk demam dan ruam yang timbul. – AFP

See author's posts


Muzium di Sarawak bakal dinaik taraf

KUCHING: Setiap muzium di Sarawak akan dinaik taraf bagi mengekalkan warisan yang terdapat di dalamnya.

Menteri Pelancongan, Kesenian dan Kebudayaan, Datuk Abdul Karim Rahman Hamzah berkata, warisan adalah satu perkara yang perlu dipelihara kerana ia bersangkutan dengan sejarah, kebudayaan dan bangsa setiap kaum di Sarawak.

“Muzium mesti dijaga sebaiknya. Tanpa muzium, anak cucu kita tidak akan tahu latar belakang sejarah yang wujud antara kaum di Sarawak,” katanya.

Beliau berkata demikian ketika berucap pada Majlis Makan Malam Penghargaan Jabatan Muzium Sarawak (JMS) di sebuah hotel terkemuka, malam kelmarin.

Abdul Karim memberitahu, Kampus Muzium Sarawak yang baharu akan dirasmikan pada bulan April 2021.

“Muzium baharu ini nanti akan menjadi muzium terbesar di Malaysia dan kedua terbesar di Asia Tenggara.

“Walaupun kita sudah ada muzium baharu namun muzium lama tidak akan diabaikan malah ia akan dinaik taraf bagi mengekalkan sejarah yang ada di dalamnya,” ujarnya.

Beliau turut menasihati setiap kakitangan JMS agar sentiasa bersemangat ketika menjalankan tugas oleh kerana muzium baharu bakal menerima lebih ramai pelawat dalam satu masa.

Oleh Nur Ain Otsman

See author's posts


KM lancar buku ‘Wing Of Change – Perjalanan Wanita PBB’

KUCHING: Buku meja kopi bertajuk ‘Wing Of Change – Perjalanan Wanita PBB’ dilancarkan oleh Ketua Menteri Sarawak, Datuk Patinggi Abang Johari Tun Openg pada Konvensyen Khas Parti Pesaka Bumiputera Bersatu (PBB) Sarawak Zon Selatan di Pusat Konvensyen Borneo Kuching (BCCK), semalam.

Projek buku itu telah dicadangkan oleh Ketua Wanita sebelumnya iaitu Tan Sri Dato Sri Empiang Jabu yang percaya bahawa penting untuk mencatat peranan pelopor yang telah banyak menyumbang kepada permulaan dan pertumbuhan sayap wanita PBB dan perkembangan semasa yang sedang berlaku.

Jawatankuasa Pengarang kemudian dibentuk, diketuai oleh Dato’ Sri Nancy Shukri, Naib Ketua Wanita PBB Sarawak merangkap Menteri Pelancongan, Kesenian, Kebudayaan Malaysia dan Ahli Parlimen Batang Sadong untuk penyelidikan, editorial dan penerbitan.

Nancy dalam sidang media mendedahkan, Tan Sri Dato Sri Empiang telah memberi inspirasi kepada jawatankuasa tersebut agar projek ini dapat dilaksanakan kerana pengalamannya bermula dari masa mudanya adalah unik dan harus dikongsi bersama di kalangan generasi muda agar mereka dapat menghargai peranan yang dimainkan dan kebijaksanaan kata-kata pemimpin sebelumnya untuk mengekalkan kehadiran yang kuat dalam politik Sarawak dan juga menjadikan mereka bercita-cita untuk berkhidmat dengan penuh dedikasi.

“Penerbitan setebal 180 halaman itu juga merangkumi wawancara Ketua Menteri mengenai harapan masa kini dan masa depan wanita dalam peranan kepemimpinan di negeri, berkenaan dengan Wanita PBB dan juga pentingnya menjangkau semua lapisan masyarakat untuk melayani Sarawak dengan lebih baik,” katanya.

Buku yang berwarna-warni ini bermula dengan sejarah kaum obu, yang secara politik dalam kegiatan anti-penyerahan pada tahun 1946, dan berakhir dengan status Gabungan Parti Sarawak sekarang.

“Beberapa pemimpin wanita juga berkongsi peranan mereka mainkan dan memikirkan kemajuan organisasi yang mereka layani,” ujarnya lagi.

Versi Bahasa Inggeris akan dikeluarkan selepas pelancaran sementara versi Bahasa Malaysia berjudul ‘Sayap Perjuangan –

Perjalanan Wanita PBB’ akan keluar sebentar lagi.

Oleh Nur Ain Otsman

See author's posts


Kuota minyak masak bersubsidi kekal 60,000 tan

PUTRAJAYA: Kerajaan masih mengekalkan kuota minyak masak bersubsidi sebanyak 60,000 tan metrik setiap bulan termasuk pada 2020 dan 2021 walaupun harga Refined Bleached and Deodorized (RBD) palm olien telah meningkat, kata Datuk Seri Alexander Nanta Linggi.

Menurut Menteri Perdagangan Dalam Negeri dan Hal Ehwal Pengguna itu, jumlah tersebut bersamaan dengan 60 juta paket polibeg satu kilogram (kg), dengan 1.5 kg diperuntukkan untuk setiap rakyat Malaysia termasuk di Sabah dan Sarawak.

Katanya harga RBD palm olien meningkat kira-kira 83 peratus kepada RM4,122 per tan metrik tahun ini berbanding RM2,255 per tan metrik pada 2020.

“Kerajaan turut menambah peruntukan atas dasar komitmen untuk membekalkan 60,000 tan metrik meskipun harga RBD Palm Olien telah meningkat,” katanya, menambah kerajaan menjangkakan kos skim itu meningkat daripada RM400 juta kepada RM1.8 bilion sekiranya RBD Palm Olien terus meningkat.

“Oleh yang demikian, keputusan kerajaan untuk mengekalkan kuota dalam program Penstabilan Harga Minyak Masak (COSS) menunjukkan komitmen kerajaan yang tinggi untuk mengurangkan kos sara hidup serta menjamin kesejahteraan rakyat,” katanya dalam kenyataan semalam.

Nanta mengeluarkan kenyataan itu susulan laporan berita berhubung kekurangan bekalan minyak masak bersubsidi di Sarawak yang didakwa berpunca daripada tindakan syarikat pembungkus minyak masak yang tidak jujur kerana membekalkan minyak masak bersubsidi tidak mengikut kuantiti yang telah ditetapkan bagi edaran ke pasar raya dan kedai runcit.

Laporan itu juga mencadangkan supaya Kementerian Perdagangan Dalam Negeri dan Hal Ehwal Pengguna (KPDNHEP) meningkatkan pemantauan dan penguatkuasaan ke atas aktiviti pembungkusan minyak masak bersubsidi dan seterusnya memastikan peruntukan subsidi minyak masak sebanyak RM400 juta pada tahun ini dibelanjakan dengan berhemah.

Nanta berkata, bahagian penguat kuasa KPDNHEP sentiasa menjalankan pengauditan komprehesif untuk memastikan setiap pengeluaran minyak masak bersubsidi dapat diterima di setiap rantaian pengedarannya.

Susulan daripada pengauditan dan tindakan tegas dalam menangani ketirisan pengedaran minyak masak bersubsidi, Nanta berkata sebanyak 318 kes telah direkodkan di seluruh negara sejak 2016 hingga Mac 2021.

Dalam tempoh itu juga, empat syarikat pembungkus minyak masak telah diambil tindakan dengan membatalkan kuota yang telah diberikan kepada mereka sebelum ini, katanya.

Mengenai aduan berkaitan minyak masak di Sarawak, Nanta berkata semakan rekod mendapati terdapat 25 aduan sejak 2020 hingga 31 Mac lepas dan sebanyak 4,221 pemeriksaan telah dijalankan terhadap premis-premis yang menjual minyak masak setakat Isnin lepas.

Mengenai isu gula yang turut disentuh dalam laporan berita berkenaan, Nanta berkata pada dasarnya harga jualan gula domestik dikawal pada harga maksimum iaitu RM2.85 per kg bagi gula putih bertapis kasar dan RM2.95 per kg bagi gula putih bertapis halus bagi jualan secara runcit.

Harga jualan borong gula untuk kegunaan industri makanan dan minuman pula ditetapkan pada kadar RM2.77 per kg bagi gula putih bertapis kasar dan RM2.85 per kg bagi gula putih bertapis halus, katanya.

“Perbezaan pada harga gula yang lebih rendah boleh dinikmati oleh syarikat pengeluar makanan dan minuman berdasarkan kuantiti dan kaedah pembelian yang dipersetujui dengan pembekal serta bergantung kepada harga gula mentah di pasaran dunia tanpa campur tangan kerajaan,” katanya.

Menurut laporan berita itu, pihak industri makanan dan minuman kini perlu berbelanja lebih untuk mendapatkan gula bertapis pada harga RM2.75 per kg.

Nanta berkata, syarikat pengeluar makanan dan minuman serta pemborong tempatan boleh membuat permohonan untuk mendapatkan permit mengimport gula bertapis pada bila-bila masa sepanjang tahun.

Permohonan yang memenuhi syarat akan dipertimbangkan dengan teliti oleh Jawatankuasa Penilaian yang diwakili beberapa agensi kerajaan berkaitan temasuk Kementerian Perdagangan Antarabangsa dan Industri, Lembaga Pelaburan Perindustrian Malaysia dan Jabatan Kastam Diraja Malaysia, katanya.

Keutamaan pemberian permit mengimport ialah kepada syarikat pengeluar makanan dan minuman serta pemborong yang memenuhi kriteria penilaian yang telah ditetapkan, katanya.

Nanta berkata, pemantauan berterusan akan dilakukan terhadap penerima permit mengimport gula bertapis bagi mengelakkan penyalahgunaan dan penyelewengan, dan tindakan penguatkuasaan akan dikenakan terhadap pihak yang menyalahgunakan permit mengimport gula bertapis. – Bernama

See author's posts


Kerajaan bina 7,374 unit rumah ATM

KUALA LUMPUR: Kerajaan bercadang membina 7,374 unit rumah di bawah program Satu Anggota Satu Rumah (SASaR) Angkatan Tentera Malaysia (ATM) dalam masa terdekat bagi membantu warga Kementerian Pertahanan untuk membeli dan memiliki rumah sendiri.

Menteri Kanan Pertahanan Datuk Seri Ismail Sabri Yaakob berkata, rumah SASaR ATM mampu milik akan dijual dengan harga dalam lingkungan RM150,000 sehingga RM250,000, manakala unit premium akan dijual pada harga RM350,000 hingga RM400,000.

“Mesyuarat Jemaah Menteri pada 7 Ogos lalu telah bersetuju secara prinsip terhadap cadangan Kementerian Pertahanan untuk membina rumah berkenaan di Kem Wardieburn dan Kem Genting Klang, Kuala Lumpur.

“Unit mampu milik akan dibina di Kem Genting Klang manakala unit premium akan dibina di Kem Wardieburn. Harga adalah 30 peratus hingga 50 peratus lebih rendah berbanding harga pasaran semasa,” katanya ketika berucap pada majlis perhimpunan bulanan Kementerian Pertahanan di Wisma Pertahanan, di sini semalam.

Pada majlis yang sama, Ismail Sabri turut merasmikan Kempen Kibar Jalur Gemilang dan Kempen Pembudayaan Norma Baharu peringkat kementerian itu.

Selain itu, Ismail Sabri berkata sebanyak 2,367 unit Rumah Keluarga Angkatan Tentera (RKAT) sedang dibina di seluruh negara tahun ini bagi menambah bilangan RKAT sedia ada bertujuan menampung keperluan anggota ATM.

Menurut beliau, pembinaan dilakukan di Kem Oran (Perlis), Kem Tok Jalai (Kedah), Kem Syed Sirajuddin (Negeri Sembilan), Kem Tumbi (Kelantan), Kem Batu 10 dan Kem Sri Miri (Sarawak), dan Kem Lok Kawi (Sabah).

“Bagi kerja penyelenggaraan RKAT pula, Kementerian Kewangan telah memperuntukkan sebanyak RM150 juta menerusi Bajet 2020 selain turut menerima suntikan RM50 juta melalui Pakej Rangsangan Ekonomi Rakyat (PRE), dan juga akan digunakan untuk melaksanakan penyelenggaraan bangunan am dan teknikal.

“Sehingga kini sebanyak 3,113 unit RKAT sedang diselenggara dan dinaik taraf, yang dijangka siap sepenuhnya sebelum Oktober tahun ini,” katanya.

Dalam perkembangan lain, Ismail Sabri turut memaklumkan Kempen Tabung Pahlawan 2020 akan dilancarkan esok sehingga hujung tahun ini dan menyasarkan kutipan sebanyak RM10 juta.

“Dengan tema ‘Penghormatan Atas Pengorbanan’, objektif utama kempen adalah untuk memberi kesedaran kepada masyarakat mengenai jasa pahlawan tanah air selain memupuk semangat cintakan negara dalam kalangan anak muda,” katanya. – Bernama

See author's posts


Buaya 9 kaki tewas di tangan SFC

ZARINA ABDULLAH

MIRI: Sarawak Forestry Corporation (SFC) berjaya menangkap seekor buaya
sepanjang sembilan kaki di Marina Bay, di sini, pada Ahad.

Menurut kenyataan dari SFC, bertindak atas maklumat orang ramai, buaya yang
dilihat di sekitar Marina Bay, Miri itu telah berjaya ditangkap oleh Pasukan
Tindakan Hidupan Liar Swift (SWF) SFC.

“Selepas mendapat makluman dari orang ramai pada 8 April, pasukan SFC
SWAT di Miri dibantu oleh pasukan Marina Bay segera memasang sangkar di Marina
Bay pada 9 April.

“Ia mengambil masa empat hari sebelum buaya berukuran sembilan kaki
itu berjaya ditangkap.

“Buaya kini disimpan di Benaya Crocodile Farm,” kata kenyataan
itu.

Sementara itu, Ketua Pegawai Eksekutif SFC Zolkipli Mohamad Aton yang juga
Pengawal Hidupan Liar, mengingatkan orang ramai untuk memaklumkan pejabat SFC
berhampiran sekiranya ada buaya di kawasan masing-masing dan tidak
menyelesaikan perkara itu mengikut perkiraan tindakan masing-masing.

“Buaya mungkin boleh menjadi agresif jika diprovokasi.

“Buaya di habitat mereka tidak boleh dianggap sebagai ancaman, tetapi
lebih banyak lagi peranan penting dalam memastikan ekosistem berfungsi dan
seimbang,” katanya.

Talian SFC di pelbagai daerah dapat dihubungi di 016-8565564 atau
019-8859996 (Kuching), 019-8883561 (Sibu), 019-8223449 atau 019-8332737
(Bintulu) dan 019-8290994 atau 018-9799778 (Miri).

See author's posts


Dari Kapit ke London Mimie martabatkan kain Burie

Jarang-jarang sekali kejayaan datang bergolek berkali-kali kepada seseorang tetapi bagi  pereka fesyen tradisional Sarawak, Drothy James Chayak atau lebih dikenali sebagai Mimie James, 39, rezeki itu datang ibarat durian runtuh.

Bekas penerima The Best Borneo Designer Award asal Kapit ini masih terus memartabatkan kain tradisional kebanggaan kaum Iban ini dengan menyuntik elemen tradisi ini di dalam pakaian moden.

Mengimbau pengalaman indahnya itu, Mimie berkata kejayaan itu bukan sahaja tidak disangka-sangka, malah tidak dirancang kerana beliau mula mereka pakaian berkonsep tradisi Iban iaitu Burie pada awal tahun 2019 dan kemudian menerima anugerah pada tahun yang sama.

Bertugas sebagai Guru Penolong Kanan Kokurikulum di Sekolah Kebangsaan Nanga Bawai di Kapit, Mimie berkata beliau memulakan usaha mereka pakaian moden berinspirasikan kain Burie dari ‘ngepan’ Iban Hulu Rajang selepas melihat ramai orang menghasilkan kain Burie untuk dijadikan tali pinggang, selendang dan rompi.

Menariknya, beliau tidak belajar membuat kain Burie daripada sesiapa, cukup hanya dengan melihat kain Burie asli milik keluarga mereka.

“Dari situ timbul minat dan ilham untuk menerapkan unsur Burie ke dalam rekaan moden agar dapat dipakai oleh golongan muda.  Sasaran saya adalah mereka yang berusia 25 hingga 55 tahun, terutama golongan bekerja,” kata Mimie.

Beliau cepat merebut peluang yang ada untuk berkarya dengan mencipta sesuatu yang baharu, lebih moden dan bersesuaian dengan konsep ‘ready to wear’ (RTW) atau sedia dipakai

“Tambahan pula saya tertarik dengan pepatah ‘from the old to the new’,” kata Mimie.

Beliau mengambil keputusan untuk mereka beberapa helai baju, palazzo dan skirt yang membawa konsep RTW. Dalam tempoh dua bulan, siaplah lapan pasang koleksi peribadi beliau yang pertama.

Teruja melihat hasil tangannya, Mimie menghasilkan video pendek dengan memperagakan rekaan tersebut yang kemudian dimuat naik di laman sosial Facebook dan Instagram beliau.

“Sambutan yang diterima amat mengejutkan kerana rekaan saya menjadi tular di media sosial,” kata Mimie.

Kejutan itu belum berakhir  kerana selepas itu beliau menerima panggilan daripada Pengurus Program International Borneo Festival yang bertanyakan sekiranya beliau berminat untuk menyertai pertandingan rekaan busana yang bermotifkan sentuhan Borneo peringkat separuh akhir  di  Kuala Lumpur pada Jun 2019.

“Saya terus bersetuju. Tanpa diduga, saya terpilih antara peserta Top 3 dan layak untuk menyertai pertandingan di London pada Disember 2019. Sekali lagi tuah itu jatuh ke tangan saya apabila dinobatkan sebagai The Best Borneo Designer Award di London” kata Mimie.

Balik dari London, Mimie menggalas tugas besar dengan membuat program jelajah seluruh Sarawak bagi  memberi khidmat tutorial menghasilkan rekaan RTW jahitan Burie Jelajah ini mengambil masa dua minggu dan program dilaksanakan di lokasi seperti Sibu, Bintulu, Miri, Sarikei, Betong dan Kuching.

Kemenangan di peringkat antarabangsa itu juga membuka banyak ruang kepada Mimie, terutama jemputan untuk membuat pertunjukan fesyen di majlis-majlis serta jemputan menyertai pameran untuk berkongsi kejayaan sambil memberi inspirasi kepada orang ramai bahawa kreativiti yang ada pada diri boleh dijadikan sebagai salah satu sumber pendapatan yang amat  lumayan apabila berada di landasan yang betul.

Kejayaan yang diraih serta usaha Mimie mempromosikan kain Burie ini juga melayakkan beliau untuk menerima Anugerah Usahawan Berjaya Bahagian Kapit 2019 yang diterima beliau pada Februari 2020.

Menurut Mimie, beliau masih gigih mengasah ilham untuk menghasilkan rekaan-rekaan baharu bagi memperkenalkan keunikan budaya dan tradisi Sarawak ini ke mata dunia.

“Hampir dua tahun berkecimpung di dalam bidang rekaan Burie RTW, saya sudah menghasilkan lebih 500 helai pakaian dan semuanya habis dijual,” kata beliau.

Ternyata Mimie memang dianugerahkan dengan bakat yang pelbagai kerana beliau juga boleh mengandam pengantin, menghias pelamin, membuat jambangan bunga dan hadiah untuk khidmat ‘surprise delivery’ serta membuat dekorasi majlis.

Beliau juga kerap memanfaatkan studio fotografi milik suaminya untuk menawarkan khidmat fotografi, sama ada di dalam atau di luar studio.

Oleh HAINI DARANI

See author's posts


Pejabat tutup angkara berita palsu Covid-19

BEKENU: Kesemua pejabat agensi kerajaan yang beroperasi di RTC Sibuti tutup dan orang ramai gempar dengan berita tidak sahih tentang wabak virus Covid-19 tular di sini semalam.

Jurucakap boleh dipercayai di RTC Sibuti ketika ditemui Utusan Sarawak berkata, ya memang benar semua pejabat di RTC di sini tutup hari ini (semalam) angkara berita tidak sahih tentang dua warga asing pekerja ladang sawit punyai gajala Covid-19.

Katanya, dua warga asing yang ke Klinik Pergigian RTC kerana sakit gigi sekitar 3.00 petang kelmarin mencurigakan terutama tentang virus Covid-19 pada petang semalam.

“Namun semua itu adalah salah faham di antara kedua-dua belah pihak.

“Pihak pengurusan ladang bagi mewakili pekerjanya semalam telah tampil menerangkan tentang pekerjanya sakit gigi untuk datang ke Klinik Pergigian,” jelasnya.

Sehubungan kejadian itu, demi keselamatan orang ramai telah menyebabkan pihak Majlis Daerah Subis (MDS) teruskan melakukan sanitasi di seluruh pejabat agensi kerajaan di RTC Sibuti semalam.

Utusan Sarawak turut menghubungi pegawai berkuasa di Klinik Kesihatan Bekenu dan Balai Polis Bekenu bahawa setakat ini tiada menerima sebarang laporan tentang jangkitan wabak Covid-19 di Bekenu.

Justeru itu, orang ramai dinasihatkan jangan mudah percaya tentang berita tidak sahih, bagaimana pun orang ramai dinasihati sentiasa menjaga keselamatan dan kebersihan masing-masing.

Oleh Adum Liu

See author's posts


Rakyat pulang dari luar negara tidak perlu dikuarantin

KUALA LUMPUR: Bermula 10 Jun ini, rakyat Malaysia yang pulang dari luar negara tidak lagi akan dikuarantin wajib di pusat kuarantin, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata, sebaliknya mereka hanya perlu menjalani kuarantin kendiri selama 14 hari di rumah masing-masing sekiranya ujian swab yang perlu dijalani di lapangan terbang sejurus ketibaan adalah negatif Covid-19, sementara bagi yang positif pula akan dihantar ke hospital untuk rawatan.

“Mereka diwajibkan memuat turun aplikasi MySejahtera dan akan dipantau melalui aplikasi ini. Mereka juga diwajibkan memakai gelang tangan kuarantin bagi memudahkan proses identifikasi.

“Kepatuhan kuarantin wajib 14 hari di kediaman masing-masing juga dapat dipantau oleh pihak berkuasa melalui aplikasi MySejahtera,” katanya pada sidang media harian di sini semalam.

Beliau berkata, keputusan itu dibuat kerajaan selepas mengambil kira kadar jangkitan Covid-19 di negara-negara lain sudah terkawal dengan lengkung jangkitan melandai dan menurun, selain peningkatan keupayaan membuat saringan Covid-19 di pintu masuk antarabangsa.

Bagaimanapun, beliau menegaskan individu yang mengingkari arahan kuarantin wajib dan prosedur operasi standard (SOP) yang ditetapkan akan dikompaun RM 1,000 dan dihadapkan ke mahkamah.

Mengulas lanjut beliau berkata, keputusan ujian swab boleh diketahui dalam tempoh satu ke dua jam, namun begitu sekiranya perlu menunggu lebih lama seperti dua hari, individu terlibat akan dihantar ke pusat kuarantin yang disediakan dan perlu membayar kos kuarantin yang ditetapkan kerajaan.

Dalam pada itu beliau berkata, sehingga awal semalam sebanyak 156 pusat kuarantin masih  beroperasi berbanding 165 pada hari sebelumnya dengan 14,665 individu menjalani proses kuarantin wajib.

Seramai 50,873 rakyat Malaysia yang pulang dari luar negara telah dikuarantin wajib sejak 3 April sehingga kini, katanya.

“Sehingga hari ini, seramai 40,805 individu telah selesai menjalani tempoh kuarantin wajib dan dibenarkan pulang,” katanya. – Bernama

See author's posts


10 bilionair dunia kumpul kekayaan

NEW YORK: Ketika dunia menutup cerita 2021 dengan pelbagai isu kesihatan, kemiskinan dan kesengsaraan meneruskan kehidupan akibat bencana dan virus Covid-19, bilionair di Amerika Syarikat (AS) dan Eropah masih mampu tersenyum bangga apabila bertambah semakin kaya.

Seramai 10 individu paling kaya di dunia merekodkan pertambahan kekayaan tahun lalu kepada jumlah keseluruhan sebanyak AS$402 bilion (RM1.6 trilion)

ELON MUSK

Berdasarkan Indeks Bilionair Bloomberg, Pengasas Tesla, Elon Musk merekodkan kekayaan terkumpul dengan nilai pendapatan bersih AS$277 bilion (RM1.10 trilion).

Pemilik syarikat angkasa lepas, SpaceX itu malah merancang untuk membayar cukai lebih AS$11 bilion (RM44 bilion).

Musk yang memiliki syarikat itu sejak 2002 sudah melancarkan lebih 1,600 satelit termasuk yang terbaru, 18 Disember lalu.

Walaupun pendapatan Musk sebanyak AS$121 bilion (RM484 bilion) yang dilihat lebih kecil berbanding AS$140 bilion (RM560 bilion) pada 2020, jumlah itu tetap mencukupi untuk menjadikan beliau sebagai individu paling kaya di dunia dalam tempoh yang panjang.

JEFF BEZOS

Pesaing terdekat Musk, Jeff Bezos memasuki tahun baharu 2022 dengan aset terkumpul bernilai AS$190 bilion (RM760 bilion).

Hartawan berusia 57 tahun itu meletakkan jawatan sebagai Ketua Pegawai Eksekutif di Amazon, Julai lalu.

Sekarang beliau menghabiskan masa terluang dengan teman wanitanya, Lauren Sanchez.

BERNARD ARNAULT

Tokoh barangan mewah Perancis, Bernard Arnault menjadi satu-satunya jutawan dari luar AS yang berjaya memecahkan senarai 10 teratas Bloomberg 2021 daripada segi jumlah kekayaan.

Arnault merupakan Ketua Pegawai Eksekutif konglomerat LVMH yang memiliki jenama mewah seperti Louis Vuitton, Christian Dior dan Givenchy.

Nilai kekayaannya melonjak kepada AS$176 bilion (RM704 bilion) selepas mengalami keuntungan sebanyak AS$61 bilion (RM244 bilion).

Hartawan berusia 72 tahun itu turut memegang gelaran individu paling kaya di Eropah.

BILL GATES

Pengasas Microsoft, Bill Gates meraikan tahun baharu dengan aset terkumpul AS$139 bilion (RM556 bilion).

LARRY PAGE & SERGEY BRIN

Pengasas bersama Google, Larry Page mempunyai harta sebanyak AS$130 bilion (RM520 bilion) tahun ini, manakala, rakan sejawatannya, Sergey Brin menikmati kekayaan terkumpul AS$125 bilion (RM500 bilion) hasil keuntungan 2021 sebanyak AS$45 bilion (RM180 bilion).

MARK ZUCKERGERG

Pendapatan Pengasas Facebook, Mark Zuckerberg pula bertambah sebanyak AS$25 bilion (RM100 bilion) sekali gus menjadikan jumlah pendapatan keseluruhan sebanyak AS$128 bilion (RM512 bilion).

STEVE BALLMER

Bekas Ketua Pegawai Eksekutif Microsoft dan pemilik Los Angeles Clippers NBA, Steve Ballmer memiliki aset sebanyak AS$122 bilion (RM488 bilion) selepas menjana keuntungan AS$41 bilion (RM164 bilion) bagi 2021.

LARRY ELLISON

Pengerusi dan Pengasas Oracle, Larry Ellison mengumpul kekayaan berjumlah AS$109 bilion (RM436 bilion).

WARREN BUFFETT

Niat Ketua Pegawai Eksekutif Berkshire Hathaway, Warren Buffett untuk menyumbangkan sebahagian besar kekayaannya tidak tercapai selepas prestasi saham syarikatnya tidak membantu merealisasikan hasrat murni tersebut. Hartawan berusia 91 tahun itu bagaimanapun berjaya meraih AS$21 bilion (RM84 bilion) sekali gus menjadikan jumlah pendapatannya sebanyak AS$109 bilion

See author's posts


Mayat hampir reput tanpa identiti ditemukan di tandas

KUCHING: Niat seorang lelaki hendak menggunakan tandas berakhir ngeri apabila menemui mayat tanpa identiti di sebuah tandas di Kuching Sentral Batu 6, sebentar tadi.

Menurut saksi, seorang lelaki tempatan yang juga orang awam mengadu terhidu bau busuk dan terdorong membuka pintu tandas berkenaan sehingga menemukan mayat hampir reput tanpa identiti  di tandas itu.

Pihak polis yang tiba di lokasi mendapati mayat berkenaan merupakan seorang lelaki dan dipercayai telah meninggal dunia selama beberapa hari namun tiada sebarang pengenalan diri ditemui.

Mayat dibawa ke Hospital Umum Sarawak untuk dibedah siasat.

Menurut pemberita Utusan Sarawak yang berada di lapangan, setakat ini, masih belum ada maklum balas daripada Ketua Polis Daerah Kuching, ACP Ahsmon Bajah mengenai insiden ini.

Oleh Connie Chieng

See author's posts


Hasilkan produk sawit libatkan FDI RM6 bilion

DENGAR PENERANGAN…. Perdana Menteri Datuk Seri Ismail Sabri Yaakob mendengar penerangan daripadaKetua Pegawai Eksekutif MRC Nor Hizwan Ahmad ketika melawat ke ruang pameran selepas merasmikan Ekspo danSidang Kemuncak Agrikomoditi Antarabangsa Malaysia 2022 (MIACES) semalam. Turut sama, Menteri Perusahan Perladangan dan Komoditi Datuk Zuraida Kamaruddin. • Foto BERNAMA

KUALA LUMPUR: Syarikat-syarikat milik kerajaan China akan bekerjasama dengan syarikat-syarikat Malaysia dan Lembaga Minyak Sawit Malaysia (MPOB) untuk mengeluarkan produk sawit di Malaysia melibatkan pelaburan langsung asing (FDI) bernilai RM6 bilion.

Perdana Menteri, Datuk Seri Ismail Sabri Yaakob berkata produk sawit itu ialah minyak sayuran rawatan hidro (HVO) dan bahan api penerbangan mampan (SAF).

Beliau berkata syarikat dari China ialah Shanxi Construction Investment Group Co Ltd (SCIG) dan Institute of Coal Chemistry, Chinese Academy of Sciences (ICC-CAS) manakala syarikat Malaysia terdiri daripada Pengerang Maritime Industries Sdn Bhd (Benalec) serta Sabah Oil and Gas Development Corporation (SOGDC).

“Usaha sama ini bakal menawarkan 1,000 peluang pekerjaan,” katanya semasa berucap merasmikan Ekspo dan Sidang Kemuncak Agrikomoditi Antarabangsa Malaysia (MIACES) 2022 di sini, pada Selasa.

Beliau berkata pembinaan kilang HVO dan SAF pertama di Malaysia ini merupakan antara inisiatif untuk memacu sektor sawit Malaysia ke arah industri berteknologi dan bernilai tinggi.

“Kerajaan akan terus menggalakkan FDI bagi mempelbagaikan produk agrikomoditi dengan nilai tambah tinggi,” katanya.

Ismail Sabri berkata beliau juga berharap agar sektor agrikomoditi dapat membantu negara menjana semula ekonomi dan mengembalikan kestabilan ekonomi rakyat.

“Kerajaan sangat komited dalam usaha memacu pembangunan sektor agrikomoditi agar lebih kukuh, berdaya saing dan berorientasikan pasaran bagi memenuhi agenda pembangunan sosioekonomi negara,” katanya.

Beliau berkata walaupun pengeluaran minyak sawit jatuh ke tahap rendah akibat cuaca buruk pada tahun lepas, sektor agrikomoditi tetap teguh.

“Sehingga Februari tahun ini nilai komoditi eksport meningkat lima peratus iaitu RM31.6 bilion berbanding tempoh yang sama tahun lepas.

“Menjelang akhir tahun lepas, sektor ini mencapai nilai perdagangan sebanyak RM270.2 bilion iaitu peningkatan 39.7 peratus berbanding tahun sebelumnya,” katanya.

Mengenai MIACES 2022, Perdana Menteri berkata ekspo tersebut mampu menjadi platform terbaik untuk mempromosikan produk-produk dan teknologi berkaitan industri sawit, getah, kayu-kayan, koko, lada dan kenaf di peringkat antarabangsa.

Beliau berkata kerajaan menyasarkan MIACES 2022 mampu menjana lebih RM300 bilion nilai eksport, sekali gus menjadi platfom terbaik untuk penggiat industri agrikomoditi tempatan mengembangkan eksport produk ke pasaran baharu.

“Ini kerana ekspo ini juga akan dihadiri oleh pengeluar hasil, inovator, pelaburan serta pengeksport dan pengimport hingga kepada penggubal dasar, penyelidik dan ahli akademik dari 39 buah negara,” katanya. – Bernama

See author's posts


29 mangsa masih ditempatkan di PPS

MIRI: Seramai 29 mangsa banjir daripada empat keluarga dari Kampung Batu Satu dan Tudan di sini masih ditempatkan di dua buah Pusat Pemindahan Sementara (PPS)yang dibuka sejak Rabu lalu.

Kesemua mangsa terpaksa dipindahkan ke PPS setelah rumah mereka dinaiki air ekoran hujan lebat berterusan dan air pasang besar sejak malam Selasa.

Setakat ini, keadaan di kawasan yang terjejas akibat banjir termasuk di beberapa kawasan perumahan di Senadin di sini masih terkawal.

Bagaimanapun orang ramai yang berada di kawasan rendah dan berisiko banjir diingatkan untuk sentiasa berjaga-jaga dan peka dengan keadaan semasa.

Sementara itu, pihak Majlis Bandaraya Miri (MBM) turut bertindak memasang penanda aras banjir di beberapa kawasan yang dilanda banjir sebagai panduan pengguna jalan raya dan orang ramai.

Oleh LIONG CHAI LING

See author's posts


Waris allahyarham Saufi terima Faedah Orang Tanggungan

KUCHING: Berita pemergian allahyarham Saufi Aiman Yahya, pemain sape professional yang meninggal pada 10 Jun 2021 yang lalu telah mengejutkan industri hiburan khususnya di Sarawak.

Allahyarham telah ditemui tidak sedarkan diri dan disahkan meninggal dunia lebih kurang jam 8:00 malam di pejabat Persatuan Anak Seni Sape Kuching.

Pihak polis mengklasifikasikan punca kematian allahyarham sebagai kematian mengejut.

Berikutan laporan media mengenai kematian Allahyarham, Skuad PERKESO Prihatin, PERKESO Negeri Sarawak telah bertindak menjalankan siasatan lanjut.

PERKESO dalam satu kenyataan semalam memberitahu, hasil siasatan mendapati allahyarham telah mencarum Skim Keselamatan Sosial Pekerjaan Sendiri sebagai Orang Berinsurans yang Bekerja Sendiri (OBBS) bermula pada 2 Jun 2021 di bawah Sektor Kesenian.

“Caruman yang dibayar di bawah skim tersebut masih dalam tempoh perlindungan dan ini melayakkan waris Orang Berinsurans layak menerima Faedah Orang Tanggungan di bawah Skim Bencana Pekerjaan, Akta Keselamatan Sosial Pekerja 1969,” katanya.

Difahamkan bahawa pada tarikh kematian, allahyarham masih berstatus bujang.

“Oleh itu, ibu dan bapa allahyarham selaku waris layak menerima bayaran Faedah Pengurusan Mayat yang berjumlah RM2,000 dan seterusnya akan menerima bayaran faedah pencen bulanan sepanjang hayat,” ujarnya.

Penyampaian Faedah Pengurusan Mayat kepada waris telah sampaikan oleh  Phillip Sangkan, Pengarah PERKESO Negeri Sarawak dan disaksikan oleh Menteri Pelancongan, Kesenian dan Kebudayaan, Datuk Abdul Karim Rahman Hamzah di pejabatnya di Bangunan Baitulmakmur II, Medan Raya, Kuching.

Oleh NUR AIN OTSMAN

See author's posts


Pelajar teruja dapat pulang ke kampung

NILAI: Setelah hampir dua bulan
terkandas di kampus berikutan Perintah Kawalan Pergerakan (PKP), awal pagi
semalam merupakan detik amat ditunggu-tunggu sekumpulan 11 pelajar perubatan
Universiti Sains Islam Malaysia (USIM) untuk bertemu dan menyambut Ramadan
bersama keluarga.

Kesemua mereka yang pulang ke kampung
halaman di Kedah dan Pulau Pinang tiba di Ibu Pejabat Polis Daerah (IPD) Kuala
Kedah, Kedah pada jam 5.20 pagi selepas menempuh perjalanan selama enam jam dari
Kampus USIM di Pandan Indah, Kuala Lumpur.

Nurul Ilham Huda Redzuan, 19, berkata,
beliau amat merindui untuk menikmati masakan ibunya, lemak rebung yang akan
dijadikan sebagai sajian berbuka puasa.

“Perasaan amat gembira apabila melihat
ayah sedia menunggu di IPD untuk bawa saya pulang ke rumah. Saya amat berterima
kasih kepada kerajaan dan semua pihak yang bertungkus lumus menguruskan
perjalanan pulang kami semua dengan selamat,” katanya dalam kenyataan
dikeluarkan Pusat Komunikasi Strategik USIM, di sini semalam.

 Berkongsi perasaan sama, Sharifah
Nahidhah Syed Ibrahim, 22, yang teruja dan gembira tiba di kampung halaman
berkata, dalam masa yang sama beliau turut bersedih memandangkan terdapat
beberapa rakannya masih menunggu giliran untuk pulang ke kampung halaman
masing-masing.

“Saya berharap mereka juga akan
dapat pulang sedikit masa lagi,” katanya.

Mohamad Akmal Arif Zainol, 22, pula
berkata, pengalaman pulang ke kampung halaman di Kubor Panjang, Pendang, kali
ini amat berlainan sama sekali, dan akan dikenang seumur hidup.

Majlis Perwakilan Pelajar (MPP) USIM
dalam kenyataan sama turut meminta pelajar yang menunggu giliran untuk pulang
supaya bersabar serta sentiasa peka dengan sebarang pengumuman daripada pihak
universiti dan kerajaan berkaitan proses penghantaran pulang pelajar.

“Kumpulan ini dijangka pulang pada
Khamis ini yang melibatkan pergerakan ke negeri sebelah selatan seperti Negeri
Sembilan, Melaka dan Johor,” menurut kenyataan itu. – BERNAMA

See author's posts


Emang Wan, kreatif hasilkan sape

SAPE sejenis alat muzik yang amat sinonim dengan masyarakat Kayan dan Kenyah di Sarawak. Emang Wan, 66, dari Uma Bawang, Baram antara pembuat sape yang tidak asing lagi di kalangan penggemar alat muzik tradisional sape.

Berbekalkan kemahiran pertukangan dan seni, beliau memberanikan diri untuk cuba menghasilkan sape.

“Idea membuat sape ini tercetus apabila memikirkan perancangan tentang apa yang saya mahu lakukan apabila tidak bekerja lagi dan apa yang boleh dijual.

“Jadi, saya terfikir untuk membuat sape,” katanya yang sebelum ini bertukang membuat rumah.

Selain mahir membuat sape, Emang juga membuat kraf tangan lain termasuk terabai.

Katanya, semua hasil tangannya banyak dijual ketika menyertai pameran atau festival yang diadakan di sekitar Miri, Bintulu dan Kuching.

PROSES MEMBUAT SAPE

Pemilihan jenis kayu yang berkualiti untuk membuat sape juga perlu dititikberatkan kerana semakin berkualiti jenis kayunya, semakin merdu dan nyaring bunyi yang dihasilkan.

Sape berbentuk seakan-akan perahu. Bahagian permukaan depannya diratakan, sementara di bahagian belakangnya pula ditebuk lubang yang memanjang dan tidak terlalu dalam.

Emang berkata, proses membuat sape agak rumit terutamanya dalam pemilihan kayu bagi memastikan ia tahan lama dan dapat menghasilkan bunyi yang nyaring dan berkualiti.

Menurut beliau, selama lebih 10 tahun beliau membuat sape, terlalu banyak perkara yang telah dipelajarinya, terutamanya pemilihan kayu yang sesuai.

“Pilih kayu yang matang atau tua kerana ia dijamin kuat dan tahan lama, selain bunyi juga lebih nyaring serta sedap didengar apabila dipetik.

“Selain itu, masa dan musim yang sesuai untuk memotong atau menebang kayu juga dititikberatkan. Kalau buat dari kayu sebarang, kadang-kadang dalam tiga bulan ada anai-anai makan kayu itu. Kalau kita potong kayu itu ikut masa dan musim, sampai bepuluh-puluh tahun pun anai-anai tidak mahu makannya,” katanya.

Antara kayu sesuai membuat sape adalah kayu tapang, kayu medang dan merbau.

Menjelas lanjut, Emang berkata, proses seterusnya adalah membelah dua kayu yang dipilih menggunakan gergaji berantai untuk membentuk blok kayu yang sesuai dengan saiz satu Sape.

“Seterusnya proses menebuk untuk membuat bentuk badan dan bahagian kepala Sape. Selepas itu masa untuk mengukir pula badan Sape, ukiran seperti corak burung kenyalang, corak Orang Ulu atau apa sahaja yang sesuai keinginan,” katanya.

Proses terakhir membuat Sape ialah melekat ‘fret’ dan memasang talinya yang menggunakan tali pancing jenis ‘steel’.

Emang mengambil masa sekurang-kurangnya tiga hingga empat untuk menyiapkan satu Sape bergantung kepada saiz dan corak.

Harga satu Sape djualnya boleh mencecah lebih RM1,000 bergantung kepada kualiti kayu dan corak.

TIDAK LOKEK KONGSI ILMU

Adalah menjadi harapan Emang agar lebih ramai terutamanya generasi muda berkecimpung dalam pembuatan Sape agar tidak  hilang ditelan kemodenan muzik pada masa kini.

Emang berkata, setakat ini tiada anak dan cucunya yang berminat membuat sape ,tetapi beliau tidak lokek memberi peluang kepada sesiapa sahaja yang berminat datang ke rumahnya mempelajari seni tangan ini.

Menurut beliau, sebelum ini beliau pernah mengajar seorang pelajar universiti membuat alat muzik itu.

“Saya tidak minta dia bayar apa-apa,cukuplah dia tolong saya memperkenalkan sape yang dihasilkan oleh saya dan  bawa  orang datang membelinya.

“Inilah salah satu usaha saya untuk memperkenalkan dan mengekalkan alat muzik tradisional supaya tidak pupus ditelan zaman,” ujar Emang yang juga mahir memetik alat muzik sape itu.

See author's posts


Pengurangan peruntukan tidak akan bebankan program pembangunan – PM

PUTRAJAYA: Perdana Menteri Datuk Seri Anwar Ibrahim memberi bayangan jumlah peruntukan Belanjawan 2023 yang akan dibentang pada 24 Februari ini ‘dikurangkan’ namun ia tidak akan membebankan program pembangunan negara.

Anwar, yang juga Menteri Kewangan berkata, beberapa strategi belanjawan dan angka awal untuk Belanjawan 2023 telah dibentang kepada Jemaah Menteri dalam mesyuarat Kabinet hari ini.

“Saya bentangkan strategi belanjawan dan angka awal kerana negara tidak boleh bertahan dengan defisit tinggi.

“Sejauh mana mampu kita kurangkan dan pengurangan yang tidak bebankan program pembangunan kita,” katanya dalam sidang media selepas mempengerusikan mesyuarat itu di sini.

Persidangan Dewan Rakyat dijadualkan bermula pada 13 Februari ini dan Perdana Menteri akan membentangkan Belanjawan 2023 pada 24 Februari.

Sementara itu, beliau berkata, negara perlu melakukan perubahan dari aspek teknologi dan digital bagi memastikan pekerja tempatan mendapat peluang pekerjaan.

Mengambil contoh mekanisme yang dilaksanakan oleh Permodalan Nasional Berhad, Anwar berkata, tiada sebarang masalah timbul bagi pengambilan pekerja tempatan untuk bekerja di ladang.

Menyentuh isu pekerja asing, beliau mahu pemantauan dilaksana oleh Kementerian Dalam Negeri supaya pendaftaran golongan itu dapat dilakukan tanpa menggunakan ejen yang akan melibatkan kos tinggi.

“Contohnya bagi Nepal, kos hanya RM3,700 tetapi Bangladesh dan Indonesia masing-masing melibatkan kos antara RM20,000 hingga RM25,000,” katanya.

Perdana Menteri berkata perhatian akan diberikan kepada perkara itu dan kenaikan upah tidak menjadi masalah namun kenaikan bayaran untuk ejen merupakan satu perhambaan moden.

Ditanya mengenai calon pengganti Peguam Negara Tan Sri Idrus Harun yang bakal tamat tempoh perkhidmatan pada Mac ini, Anwar berkata perkara itu masih belum dibincangkan.

Media sebelum ini melaporkan tiga nama hakim telah dikemukakan kepada Jabatan Perdana Menteri untuk menggantikan Idrus, yang dilantik secara kontrak selama setahun bermula 6 Mac 2020. – Bernama

See author's posts


Elak fitnah, provokasi

MOHD NEENATUL AIZAL

KUCHING: Semua calon, parti politik dan penyokong masing-masing diberi amaran supaya mengelak sebarang bentuk fitnah serta tindakan provokasi sepanjang tempoh berkempen Pilihan Raya Umum ke-15 (PRU-15) di Sarawak.

Pesuruhjaya Polis Sarawak, Datuk Mohd Azman Ahmad Sapri berkata, mereka perlu menggunakan hak demokrasi secara bijak dan bukannya cuba memprovokasi pihak lawan mereka.

“Walaupun tiada laporan mengenai kerusi atau kawasan hotspot (panas), kami akan tetap menjalankan tugas dengan bersungguh-sungguh terutama di kerusi yang menyaksikan pertambahan pengundi baharu seperti Lambir, Santubong, dan Tupong.

“Kami juga akan memberi perhatian tambahan kepada kawasan yang padat penduduk seperti di bandar dan pekan utama,” katanya pada sidang media Ibu Pejabat Polis Kontinjen Sarawak di sini, hari ini.

Esok adalah hari penamaan calon untuk PRU-15, dengan tempoh kempen 14 hari dibenarkan sehingga pengundian pada 19 November nanti.

Mohd Azman berkata, berdasarkan pilihan raya negeri Disember lalu, pihak polis tidak menemui sebarang insiden dan isu besar yang tidak diingini berlaku.

Pada masa sama, beliau turut menasihatkan pengguna media sosial supaya tidak berkongsi maklumat atau siaran yang tidak disahkan.

“Bagi mereka yang akan pulang ke kampung halaman untuk mengundi, sila memandu dengan selamat terutama pada musim tengkujuh ini kerana cuaca tidak menentu,” katanya.

See author's posts


Bayi maut, 3 cedera dalam kemalangan

KUCHING: Pemandu dan dua lagi penumpang cedera manakala bayi perempuan berusia beberapa minggu maut selepas kereta dinaiki bertembung dengan lori di Kilometer 13 Jalan Bau-Lundu di sini, semalam.

Dalam kejadian yang dipercayai berlaku sekitar 1.00 tengah hari, pemandu Proton Saga berusia 48 tahun bersama dua penumpang  lain mengalami kecederaan dan bayi meninggal dunia di lokasi kejadian.

Pemangku Ketua Polis Daerah Bau, ASP Jugah Aleng berkata, siasatan awal mendapati kejadian dipercayai berlaku ketika kereta dipandu pemandu warga tempatan melanggar lori yang diletakkan di bahu jalan.

Beliau berkata, kereta dipandu mangsa yang datang dari arah Lundu menghala ke Bau merempuh lori berkenaan yang dipercayai sedang menjalankan kerja-kerja pembaikan di sepanjang jalan tersebut.

“Jarak yang dekat menyebabkan pemandu kereta tidak sempat mengelak lalu merempuh lori berkenaan.

“Kejadian itu menyebabkan pemandu cedera di bahagian tangan dan kaki serta mengalami pendarahan di bahagian perut manakala mangsa lain di bahagian kepala. Bayi tidak dapat diselamatkan kerana mengalami kecederaan dalaman,” jelasnya.

Pemandu lori pula tidak mengalami sebarang kecederaan dan dilaporkan melarikan diri.

Kesemua mangsa yang cedera dihantar ke Hospital Bau manakala mayat bayi dibawa ke rumah mayat hospital tersebut untuk tindakan lanjut.

“Kes disiasat mengikut Seksyen 41 (1) Akta Pengangkutan Jalan 1987,” katanya.

Oleh Connie Chieng

See author's posts


Belia Demak Laut semarakkan sambutan Hari Malaysia

KUCHING: 100 peserta daripada Dewan Undangan Negeri (DUN) Demak Laut menyertai Konvoi Hari Malaysia 2020 semalam.

Dalam program konvoi itu, 20 kenderaan pacuan empat roda dan 20 motosikal menyertai konvoi bersempena dengan sambutan Hari Malaysia yang bermula di dataran Pusat Konvensyen Borneo Kuching (BCCK) menuju ke dua destinasi persinggahan iaitu Tanjung Bako dan Pasar Bako.

Ahli Dewan Undangan Negeri (ADUN), Dr. Hazland Abang Hipni berkata, konvoi itu diadakan bertujuan untuk menyemarakan lagi sambutan Hari Malaysia di kalangan golongan belia.

Menurutnya, program konvoi itu turut melakukan penjelajahan ke 28 kawasan di DUN Demak Laut untuk sambutan hari Malaysia.

“Konvoi Hari Malaysia ini merupakan acara tahunan di DUN Demak Laut, ia akan memberi pendedahan kepada golongan muda terutamanya erti perjuangan pemimpin-pemimpin terdahulu di Sarawak yang telah memperjuangkan pembentukan Malaysia.

“Sambutan Hari Malaysia tahun ini adalah sangat meriah jika dibandingkan tahun lalu.”katanya.

Beliau berkata demikian ketika ditemui media selepas majlis pelepesan peserta konvoi bersempena dengan sambutan Hari Malaysia di kuching, semalam.

Sehubungan itu, satu jambatan yang menghubungkan BCCK ke Kampung Tanjung Bako dengan Samarahan akan dibina.

Katanya, pembinaan projek jambatan terbabit akan diumumkan oleh Ketua Menteri, Datuk Patinggi Abang Johari Tun Openg.

“Sekiranya ada jambatan perhubungan dari BCCK ke Tanjung Bako ini ia akan menjadi hub pelabuhan perikanan dan nelayan terbesar di Asia Tenggara sekaligus meningkatkan sosio ekonomi masyarakat di kawasan tersebut.

“Selain daripada itu juga ia menyelesaikan masalah kesesakan lalu lintas yang dihadapi oleh pengguna jalan raya dari Samarahan.”katanya.

See author's posts